title: रुद्रपुर

text: २०११ की जनगणना के अनुसार, रूद्रपुर में ८०.२९% लोग हिंदू हैं। १५.७६% लोग इस्लाम का अनुसरण करते हैं, जो नगर में सबसे बड़े अल्पसंख्यक समूह हैं। इसके अतिरिक्त नगर में ईसाई धर्म के अनुयाइयों का प्रतिशत ०.४३%, जैन धर्म के अनुयाइयों का ०.१२%, सिख धर्म के अनुयाइयों का ३.१७% और बौद्ध धर्म के अनुयाइयों का भी ३.१७% था। लगभग ०.०३% लोग इनसे इतर किसी 'अन्य धर्म' का अनुसरण करते हैं जबकि ०.१७% लोग किसी भी धर्मं से सम्बन्ध नहीं रखते।


title: रुद्रपुर

text: नगर में 'अपवित्रता' के कथित कृत्य के बाद २ अक्टूबर २०११ को सांप्रदायिक झड़पें देखी गयी थी, जिसके कारण अधिकारियों ने नगर में अनिश्चितकालीन कर्फ्यू लागू कर दिया था। शुरुआत में तीन व्यक्तियों के मारे जाने की खबरें भी उठी थी, लेकिन बाद में एक आधिकारिक बयान ने पुष्टि की कि शहर के विभिन्न हिस्सों में फैली हिंसा में दो लोगों की मृत्यु हो गयी थी। इन झड़पों में लगभग ५ दुकानों को, और कई वाहनों को भी जलाया गया था।


title: रुद्रपुर

text: वर्ष २०१६ की सांख्यिकी पत्रिका के अनुसार रुद्रपुर नगर में १८ जूनियर बेसिक स्कूल, १५ सीनियर बेसिक स्कूल, ११ हायर सेकेंडरी स्कूल (९ बालक, २ बालिका) तथा ३ राजकीय महाविद्यालय स्थित हैं।


title: रुद्रपुर

text: १९७४ में खुला सरदार भगत सिंह राजकीय स्नात्तकोत्तर महाविद्यालय नगर का सबसे पुराना तथा एकमात्र सरकारी डिग्री कॉलेज है। २००४-०५ में नगर में कई निजी कॉलेज खुले जिनमें देवस्थली विद्यापीठ कॉलेज, देवभूमि कॉलेज ऑफ़ एजुकेशन, केशव सूर्यमुखी कॉलेज ऑफ़ एजुकेशन, ड्रोन बी.एड कॉलेज, सरस्वती इंस्टिट्यूट ऑफ़ मैनेजमेंट एंड टेक्नोलॉजी इत्यादि शामिल हैं। २००८ में खुला यूनिटी लॉ कॉलेज क्षेत्र का एकमात्र लॉ कॉलेज है। सभी कॉलेज कुमाऊँ विश्वविद्यालय से सम्बद्ध हैं।


title: रुद्रपुर

text: पंतनगर विमानक्षेत्र नगर के केंद्र से १२.२ किलोमीटर की दूरी पर स्थित है। भारतीय विमानपत्तन प्राधिकरण द्वारा संचालित इस हवाई अड्डे से दिल्ली और देहरादून के लिए घरेलू उड़ानें उपलब्ध हैं। इसमें एक रनवे है, जो कि ४,५०० फीट लंबा है, और टर्बोप्रॉप विमानों को संभालने में सक्षम है।


title: रुद्रपुर

text: रुद्रपुर में रेल सेवा की शुरुआत १८८६ में हुई, जब रोहिलखंड और कुमाऊं रेलवे द्वारा बरेली-काठगोदाम लाइन पर स्थित लालकुआँ को रामपुर से जोड़ने वाली एक शाखा लाइन का निर्माण किया गया। रुद्रपुर रेलवे स्टेशन रामपुर-लालकुआँ ब्रॉड गेज रेलवे लाइन पर स्थित है और यह भारतीय रेलवे के उत्तर पूर्वी रेलवे क्षेत्र के इज्जतनगर रेलवे मण्डल के अंतर्गत आता है।


title: रुद्रपुर

text: तीन प्रमुख राष्ट्रीय राजमार्ग रुद्रपुर से होकर गुजरते हैं। राष्ट्रीय राजमार्ग ९, जो पंजाब में मालौत से उत्तराखंड में पिथौरागढ़ तक जाता है, रुद्रपुर को दिल्ली, रामपुर, रोहतक, हिसार, सितारगंज, खटीमा, टनकपुर और पिथौरागढ़ इत्यादि शहरों से जोड़ता है। रुद्रपुर से शुरू होने वाले अन्य राजमार्गों में राष्ट्रीय राजमार्ग १०९ और राष्ट्रीय राजमार्ग ३०९ शामिल हैं। एक दूसरा मार्ग जिसे रामपुर रोड के नाम से जाना जाता है, वह रुद्रपुर को हल्द्वानी और रामपुर से जोड़ता है। रुद्रपुर बस स्टेशन अंतर्राज्यीय मार्गों पर चलने वाली उत्तराखण्ड परिवहन निगम की बसों के लिए केंद्रीय बस स्टैंड के रूप में कार्य करता है। यह स्टेशन १९६० से पहले बनाया गया था और लगभग ४ एकड़ में फैला हुआ है।


title: गंदी बात

text: गंदी बात एक 2018 हिंदी वेब श्रृंखला है, जिसका निर्देशन सचिन मोहिते ने अल्ट बालाजी के लिए किया है। श्रृंखला के प्रत्येक एपिसोड में ग्रामीण भारत की एक अलग कामुक -थीम वाली कहानी है।


title: 2.0 (फ़िल्म)

text: 2.0 भारतीय काल्पनिक विज्ञान पर आधारित फ़िल्म है, जिसका निर्देशन शंकर ने किया है। इसके लेखक शंकर और जयमोहन है। यह 2010 में प्रदर्शित हुई तमिल फ़िल्म एन्थिरन (रोबोट) का दूसरा भाग है, इसमें रजनीकान्त, एमी जैक्सन और अक्षय कुमार मुख्य किरदार में हैं। ए॰ आर॰ रहमान ने फ़िल्म में संगीत दिया है। इस फिल्म को 14 भाषाओं में डब किया गया। 29 नवंबर 2018 को इसे पूरी दुनिया में प्रदर्शित किया गया।


title: 2.0 (फ़िल्म)

text: इसमें फिल्म विशेषज्ञों नें विशेष रूप से फिल्म के दृश्य प्रभाव, रजनीकान्त , एमी जैक्सन और अक्षय कुमार के प्रदर्शन और साथ ही साथ सामाजिक संदेश देने की सराहना की, तथा बेहतरीन कहानी की जमकर प्रशंसा की।


title: 2.0 (फ़िल्म)

text: इस फिल्म ने अपने पहले दिन ही दुनिया भर में 117.34 करोड़ की कमाई करने में सफल रहा। पहले हफ्ते में फिल्म नें 550 करोड़ की कमाई की, तथा फिल्म का लाइफटाइम कलेक्शन ₹ 1,150 करोड़ से भी जादा था। फिल्म ने हिन्दी डब में से अधिक कमा कर "" के बाद दूसरी सबसे अधिक कमाई करने वाली हिन्दी डब फिल्म भी बन गया है। इसी के साथ ये पूरी दुनिया में सबसे अधिक कमाई करने वाला छठवाँ भारतीय फिल्म भी बन गई है।


title: 2.0 (फ़िल्म)

text: पक्षियों से घिरा एक इंसान लटक कर अपनी जान दे देता है, वहीं दूसरी ओर वसीगरन (रजनीकान्त) एक नए रोबोट नीला को विद्यार्थियों को दिखा रहा होता है। तभी अचानक सभी के मोबाइल फोन उड़ने लगते हैं। इस बारे में कुछ पता लगने से पहले ही पूरे तमिलनाडु के सभी मोबाइल फोन हवा में उड़ चुके होते हैं। इस समस्या को हल करने के लिए सरकार द्वारा एक आपातकालीन बैठक बुलाई जाती है। वसीगरन वहाँ चिट्टी को फिर से लाने के बारे में प्रस्ताव रखता है, जिसे 2010 में अलग कर दिया गया था। लेकिन प्रोफेसर बोहरा का बेटा, धिनेन्द्र बोहरा इसका विरोध करता है और काउंसिल सेना से मदद लेने का फैसला करती है। हालाँकि सेना पर मोबाइल फोन के झुंड हमला कर देते हैं।


title: 2.0 (फ़िल्म)

text: इसी तरह मोबाइल फोन बेचने वाले जयंत कुमार और ट्रांसमिशन टावर के मालिक रंजीत लूला के साथ साथ ये मोबाइल फोन राज्य के टेलिकॉम मंत्री को भी मार देते हैं। आगे होने वाले नुक्सान से बचने के लिए गृह मंत्री, विजय कुमार बिना अनुमति ही वसीगरन को चिट्टी को बनाने का आदेश दे देता है। चिट्टी उन मोबाइल फोन का पीछा करता हुआ एक बड़े कौवे तक आ जाता है। उन दोनों के बीच लड़ाई होती है और चिट्टी की बैटरी खत्म होने लगती है, वो बिजली का स्रोत ढूंढने लगता है और उसे तीन बड़े सिंगल ट्रांसमीटर दिखाई देते हैं। वो कौवा उस ट्रांसमीटर के क्षेत्र में नहीं आ पाता है, जिससे वसीगरन हैरान रह जाता है।


title: 2.0 (फ़िल्म)

text: वसीगरन को चिट्टी से पता चलता है कि उन पक्षियों को किसी नकारात्मक ऊर्जा या औरा से ताकत मिल रही है, जो किसी एक इंसान और कुछ पक्षियों के हैं। इसके बाद वसीगरन समझ जाता है कि उन पक्षियों को कैसे काबू में लाया जा सकता है। वो पक्षियों को बुलाने और सामान्य करने के लिए एंटीना का इस्तेमाल करता है। जब सामान्य करने की प्रक्रिया 50% हो जाती है तो वो पक्षी कमजोर हो कर एक मानव का रूप ले लेते हैं, जो अपने आप को पक्षी राजन कहता है।


title: 2.0 (फ़िल्म)

text: उसके बाद दिखाया जाता है कि पक्षी राजन एक पक्षी विज्ञानी था, जिसके घर कई सारे पक्षी आते और उसके साथ रहते थे। लेकिन मोबाइल फोन के बढ़ने और उसके साथ विकिरण के बढ़ने से उसके सारे पक्षी मरने लगे थे। वो ये बात जयंत कुमार, रंजीत लूला और टेलीकॉम मंत्री से भी कहता है, पर कोई बात तक नहीं सुनता, वो कई बैठक और आंदोलन भी करता है, पर कोई साथ नहीं देता। जब उसके सारे पक्षी मर जाते हैं तो पक्षी राजन भी ख़ुदकुशी कर लेता है। उसका जीवन और कुछ मारे हुए पक्षियों का जीवन आपस में मिल कर एक औरा बना लेता है, जो मोबाइल फोन पर नियंत्रण पा लेता है।


title: 2.0 (फ़िल्म)

text: चिट्टी उसे लोगों को न मारने की बात कहता है, पर पक्षी राजन इससे इंकार कर उस पर हमला कर देता है। चिट्टी एंटीना को फिर चालू कर पक्षी राजन को शक्तिहीन कर देता है और एक नियंत्रण करने वाले सर्किट में कैद कर देता है। चिट्टी के मदद करने से गृहमंत्री उसे कानूनी मान्यता दे देता है। गृह मंत्री इस तरह के अन्य रोबोट बनाने का आदेश भी उसे दे देता है। इससे धिनेन्द्र जल उठता है और पक्षी राजन जिस जगह कैद रहता है, वहाँ जा कर उसे आजाद कर देता है। पक्षी राजन अब वसीगरन के शरीर में प्रवेश कर लेता है और लोगों पर हमला शुरू कर देता है। चिट्टी हमला नहीं कर पाता, क्योंकि वो वसीगरन को नहीं मारना चाहता है। पक्षी राजन इसका फायदा उठाता है और चिट्टी को अलग-अलग कर देता है।


title: 2.0 (फ़िल्म)

text: नीला उसे वापस लैब में ले जाती है और उसके शरीर को वापस जोड़ देती है। इस बार को उस माइक्रोचिप के जगह बोहरा का लाल चिप लगा देती है। इससे चिट्टी अब 2.0 बन जाता है। नीला उसे सिर्फ पक्षी राजन को मारने के लिए विवश करती है। चिट्टी अपनी ही तरह कई सारे रोबोट बना लेता है और वहीं पक्षी राजन एक फूटबाल के मैदान में कब्जा कर लेता है और धिनेन्द्र को मार देता है। चिट्टी अपनी सेना के साथ वहाँ आ जाता है और दोनों के बीच लड़ाई शुरू हो जाती है। बैटरी खत्म होता देख वो पावर स्टेशन के ओर जाता है। इस समय माइक्रोबॉट इकट्ठा हो कर चिट्टी बनते हैं, जो कुटी चिट्टी वर्जन 3.0 है, वे सभी सफ़ेद कबूतर के ऊपर बैठ कर वहाँ आते हैं। वे लोग पक्षी राजन का ध्यान भटका देते हैं और उसके औरा को वसीगरन से अलग कर देते हैं। वे माइक्रोबॉट मिल कर उस पक्षी राजन के औरा को एंटीना तक ले जाते हैं और खत्म कर देते हैं। वसीगरन धीरे-धीरे अस्पताल में ठीक होता रहता है। विजय कुमार उससे मिलने आता है, तब वो उसे बताता है कि पक्षी राजन एक अच्छा इंसान था, जो भ्रष्ट समाज से पीड़ित था। वो इसका भी सुझाव देता है कि सभी को मोबाइल के इस्तेमाल को कम करना चाहिए और जितना हो सके, उतने पक्षियों को बचाने की कोशिश करनी चाहिए। चिट्टी वापस अपने पुराने वर्जन में आ जाता है।


title: 2.0 (फ़िल्म)

text: इससे पहले बने फिल्म एंथीरन जिसे हिन्दी में रोबोट नाम से प्रदर्शित किया गया था। उसके सफलता के कारण इस फिल्म के निर्माता तुरंत ही इसके दूसरे भाग को बनाने के लिए मार्च 2011 में ही राजी हो गए।


title: 2.0 (फ़िल्म)

text: शंकर ने एंथीरन जो हिन्दी में रोबोट नाम से प्रदर्शित हुआ था, के दूसरे भाग जिसका नाम 2.0 के रूप में रखा गया है, के लिए रजनीकान्त के साथ एक और अभिनेता को लेने के लिए कमल हासन, आमिर खान और उसके बाद विक्रम से बात किया गया, लेकिन सभी ने इस फिल्म में काम करने से मना कर दिया। इसके बाद शंकर हिन्दी फिल्मों के अन्य अभिनेताओं रितिक रोशन और नील नितिन मुकेश से भी बात की लेकिन उन्होंने भी इस फिल्म में काम करने से साफ साफ मना कर दिया। इसके बाद इसके निर्माता ने अक्षय कुमार से इस फिल्म में काम करने हेतु बात की और अक्षय कुमार इसमें इस नकारात्मक किरदार को निभाने हेतु मान भी गए जिसके लिए उन्होंने 80 करोड़ रुपये लिये।


title: 2.0 (फ़िल्म)

text: इसे फिल्माने के लिए आधिकारिक रूप से 12 दिसम्बर 2015 के दिन को चुना था। इसी दिन रजनीकान्त जी का जन्मदिन भी था। लेकिन दल ने दक्षिण भारत में आई बाढ़ के कारण इस आयोजन का प्रचार करना उचित नहीं समझा। इसके बाद इस दिन को 7 दिसम्बर कर दिया गया और इसे एक छोटे से आयोजन के रूप में आयोजित किया गया। इस फिल्म को 2.0 नाम से ही 16 दिसम्बर 2015 से फिल्माना शुरू कर दिया गया। पहले भाग को फिल्माने का काम चेन्नई में ही 30 दिसम्बर 2015 तक चला। इसके बाद दूसरे हिस्से को फिल्माने का काम जनवरी 2016 के मध्य शुरू हुआ।


title: 2.0 (फ़िल्म)

text: फिल्म के संगीत एलबम में कुल ३ हैं। पहले २ गीतों को दुबई के बुर्ज अल अरब में २७ अक्टूबर २०१७ को लाँच किया गया। हालाँकि फिल्म में केवल एक ही गीत का प्रयोग किया जाएगा।


title: 2.0 (फ़िल्म)

text: अमेरिकी बॉक्स ऑफिस पर, फिल्म ने रजनीकांत की पिछली फिल्म लिंगा (2014) के जीवनकाल के कारोबार को केवल दो दिनों में पार कर लिया। माँग को पूरा करने के लिए दूसरे दिन पाकिस्तान में स्क्रीन गिनती 20 से 75 हो गई थी। अपने दूसरे दिन, इस फिल्म ने भारत में लगभग नेट अर्जित किया। 2.0 ने विदेशी बाजारों में पहले पाँच दिनों में यूएस $ 14.75 मिलियन (₹ 1.03 अरब) कमाए। अपने पहले सप्ताह के अंत तक, 2.0 फिल्म ने दुनिया भर में (यूएस $ 67 मिलियन) अर्जित किया, जिसमें भारत में (यूएस $ 50 मिलियन) और विदेशी बाजारों में 15 मिलियन अमेरिकी डॉलर () शामिल थे।अपने चौथे सप्ताह के अंत तक फिल्म ने विश्वभर में 800 करोड़ (यूएस $ 116 मिलियन) रुपए की कमाई कर ली थी।


title: निफ़्टी 50

text: निफ्टी नेशनल स्टॉक एक्सचेंज पर सूचीबद्ध 50 प्रमुख शेयरों का सूचकांक है। निफ्टी दो शब्दों को मिला कर बना है; "नेशनल" और "फिफ्टी" (National Fifty)। निफ्टी शब्द नेशनल स्टॉक एक्सचेंज पर सूचीबद्ध सर्वोच्च पचास शेयरों पर आधारित है। निफ्टी की आधार वर्ष 1995 के रूप में लिया जाता है और मूल मान 1000 पर सेट होता है। इन 50 कंपनियों को मुफ्त फ्लोट बाजार पूँजीकरण के आधार पर चुना जाता है।। बाजार के 12 क्षेत्रों से, निफ्टी की गणना में शामिल होने के लिए शीर्ष 50 शेयरों का चयन किया जाता है।।


title: भैंस

text: भैंस एक दुधारू पशु है। कुछ लोगों द्वारा भैंस का दूध गाय के दूध से अधिक पसंद किया जाता है। यह ग्रामीण भारत में बहुत उपयोगी पशु है। भैंस का रंग काला होता है भारत में मुख्यत भैंस के निम्न नस्ल/प्रकार पाए जाते है


title: भैंस

text: संसार की कुल भैंसों का लगभग 95% एशिया महाद्वीप में भारत में अधिकांश भैंसे ग्रामीण क्षेत्रों के पशुपालकों द्वारा पाली जाती है। भैंस को मुख्य रूप से दुग्ध उत्पादन तथा नर भैंसों को कृषि कार्य करवाने के लिए पाला जाता है। विश्व की समस्त भैंसों को मुख्य रूप से 2 वर्गों में बांटा गया है अफ्रीकन और एशियन , एशियन भैंसों को पुनः दो वर्गों जंगली और पालतू में वर्गीकृत किया गया है। पालतू एशियन को पुनः रीवर और स्वेम्प भैंसों के रूप में जाना जाता है। रीवर भैंसे मुख्य रूप से अधिक दूध देने वाली होती है रीवर भैंसे भारत पाकिस्तान तथा मध्य पुर्वी एशियाई देश जैसे युनान, दक्षिण पूर्वी यूरोप, इटली तथा यू. एस.एस. आर. में पाई जाती है जबकि स्वैम्प भैंस मलेशिया ,सिंगापुर , बर्मा,लाओस, कंबोडिया, इंडोनेशिया, वियतनाम , थाईलैंड, फिलीपींस, ताईवान, चाइना हांगकांग तथा दक्षिणी पूर्वी एशिया के काफी भाग में पाई जाती है। राजस्थान में भैंसों की संख्या 12.97 मिलियन है। भारत दुग्ध उत्पादन में विश्व में प्रथम स्थान पर है, वैज्ञानिकों ने भैंस को ब्लेक डायमंड भी कहा है। पशुपालकों को भैंस की अच्छी नस्ल सम्बंधी उन्नत तकनीकी जानकारी प्राप्त करके ही भैंस पालन को बढ़ावा दे सकते हैं। हमारे देश में भैंस की तेरह नस्लें पाई जाती है। भैंसों की नस्ल के आकार के अनुसार तीन भागों में विभाजित किया है।


title: भैंस

text: इस नस्ल का मूल स्थान उत्तर प्रदेशउत्तर प्रदेश के आगरा जिले का भदावर गांव है। इसके अलावा यह यमुना चंबल की घाटी में बसे इटावा ग्वालियर के क्षेत्रों में पाई जाती है। इस पशु की मुख्य विशेषता तांबे जैसी लालिमा लिए बदामी रंग है। इन का शरीर मध्यम आकार का व आगे से पतला एवं पीछे से चौड़ा होता है। सींग चपटे मोटे तथा पीछे की ओर मुड़ कर ऊपर अंदर की ओर मुड़े होते हैं। अयन छोटा होता है, जिस पर दुग्ध शिराएं उभरी रहती है। इसके नर पशुओं का शरीर 400 से 500 के किग्रा. तथा मादा पशुओं का भार 350 से 400 किग्रा. होता है तथा इसकी प्रथम ब्यांत की उम्र 48 से 54 माह है। इस नस्ल के मादा पशुओं की दुग्ध क्षमता 900 से 1200 किग्रा. प्रति ब्यात तथा दूध में वसा 12 से 14% होती है।


title: भैंस

text: इस भैंस मूल उत्पत्ति स्थान दिल्ली, पश्चिमी उत्तर प्रदेश, पंजाब तथा हरियाणा है। यह उत्तरी राजस्थान के जयपुर, बिकानेर, जोधपुर, अजमेर तथा कोटा संभाग में पाई जाती है। इस नस्ल के पशुओं के सींग छोटे एवं जलेबी के घेरे जैसे घुण्डीदार मुड़े हुए वह सिर छोटा होता है। इस नस्ल के पशु काले रंग के होते हैं तथा मुंह, पैर व पुंछ पर सफेद धब्बे पाये जाते हैं। इनकी त्वचा मुलायम व इनका शरीर भारी होता है। अयन विकसित होते हैं जिस पर थन छोटे एवं दुर-दुर होते हैं। यह नस्ल विश्व के दूध देने वाली भैंसों में से एक श्रेष्ठ नस्ल है। इस नस्ल की मादा पशुओं का भार 500-550 किग्रा. तथा नर पशुओं का भार 500-600 किग्रा. होता है। प्रथम ब्यांत की उम्र 36-48 माह है।


title: भैंस

text: यह मूल रूप से गुजरात के आनन्द, बड़ोदा, खेडा तथा नाडियाद से है। इस नस्ल की भैंस दक्षिण राजस्थान में भी पाई जाती है। इस नस्ल के पशु मध्यम आकार, भूरा या हल्का काला रंग, सींग छोटे दरांती की आकृति के व चपटे होते हैं। इसके नर पशुओं का भार 450-500 किग्रा. व मादा पशुओं का भार 350-400 किग्रा. होता है तथा प्रथम ब्यांत की उम्र 42-48 माह है।


title: भैंस

text: यह नस्ल पंजाब के अमृतसर के रावी, नीली तथा सतलज नदियों के क्षेत्र में पाई जाती है। सतलज नदी का पानी नीला है इसलिए इस नस्ल का नाम भी नीली रखा है।


title: निदान

text: किसी भी रोग के बाहरी लक्षणों से आरम्भ करके उसके (उत्पत्ति के) मूल कारण का ज्ञान करना निदान कहलाता है। निदान की विधि 'विलोपन' पर आधारित है। निदान शब्द का प्रयोग सभी क्षेत्रों में होता है : रोगोपचार , विज्ञान, प्रौद्योगिकी, न्याय, व्यापार, एवं प्रबन्धन आदि में।


title: निदान

text: निदान का बहुत महत्व है। जब तक रोग की सटीक पहचान न हो जाए, तब तक सही दिशा में उपचार असंभव है। इसलिए पुराने आयुर्वेद ग्रंथों में निदान अध्याय बहुत वृहद होता था और उपचार अध्याय सीमित। कारण यह है कि यदि निदान सटीक हो गया तो उपचार भी सटीक होगा।


title: निदान

text: यह सही है कि अनेक रोग स्वयमेव अच्छे हो जाते हैं और प्रकृति की निवारक शक्ति को किसी की सहायता की अपेक्षा नहीं होती, परंतु अनेक रोग ऐसे भी होते हैं जिनमें प्रकृति असमर्थ हो जाती है और तब चिकित्सा द्वारा सहायता की आवश्यकता होती है। सही और सटीक चिकित्सा के लिए आवश्यक है कि निदान सही हो। सही निदान का अर्थ यह है कि कष्टदायक लक्षणों का आधारभूत कारण और उसके द्वारा उत्पन्न विकृति का सही रूप समझा जाए।


title: निदान

text: आदिकाल से मनुष्य शारीरिक और मानसिक व्याधियों से ग्रस्त होता रहा है। कष्ट से छुटकारा पाने के उपाय को चिकित्सा कहते हैं। जिन लोगों ने इस विद्या का विशेष अनुभव और अध्ययन किया है, उनकी एक अलग श्रेणी बन गई है। आरम्भ में रोग का कारण दैवी प्रकोप, प्रेतबाधा या कुदृष्टि समझा जाता था और इलाज था- जादू, टोना, जंतर-मंतर आदि। बाद में आयुर्वेद का उद्भव हुआ और त्रिदोष सिद्धान्त के आधार पर निदान होने लगा। यही सिद्धात पश्चिम में जाकर 'चतुर्दोष सिद्धान्त' बन गया। जब आधुनिक विज्ञान का उदय होने लगा तब अनेक नए सिद्धान्त सामने आने लगे : यक्षदूषित वातावरण, अशुद्धियाँ, विष, विषाणु आदि, परंतु ये सब अर्धसत्य थे। विज्ञान के सर्वांगीण विकास के फलस्वरूप आधुनिक चिकित्सा विज्ञान की सभी शाखाओं का विकास हुआ और तर्क तथा तथ्यसम्मत निदान का युग आरम्भ हुआ।


title: निदान

text: भारत में अनेक चिकित्सा पद्धतियाँ प्रचलित हैं, अतएव निदान के बारे में काफी भ्रम व्याप्त है। एक बात समझ लेने पर यह भ्रम दूर हो जाएगा। ये सभी पद्धतियाँ भिन्न सिद्धान्तों पर आधारित हैं, इसलिए उनकी तुलना नहीं करनी चाहिए।


title: निदान

text: रोगी चिकित्सक के पास क्यों आया है, यह जानने के लिए अपना प्रश्न होता है - क्या तकलीफ है? रोगी यदि होश में है तो कष्टदायक लक्षणों की चर्चा करता है, यदि बेहोश है तो साथ आए लोग बताते हैं। ये लक्षण कब से हैं और कैसे आरंभ हुए, यह पूछा जाता है। इस प्रकार चिकित्सक समस्या का रूप समझता है कि इस रोगी को क्या हुआ है, यथा तीन दिन से सर में भीषण दर्द है और इसके पूर्व कोई तकलीफ नहीं थी। कभी कभी शिकायतों की संख्या अनेक होती है और इनसे संगठित समस्या का निरूपण करना पड़ता है।


title: निदान

text: रोगी से पूछताछ का महत्व बहुत पुराने जमाने से ज्ञात रहा है। आयुर्वेद में इसका विस्तृत उल्लेख है। ईसा से सौ वर्ष पूर्व ट्रोजैन के राज्यकाल में एफेसस के रूफस ने "रोगी से पूछताछ" नामक एक ग्रंथ लिखा था। आधुनिक चिकित्सा के जन्मदाता हिपॉक्रेटीज़ ने रोगियों की जो कथाएँ लिखी हैं, उन्हें पढ़कर आज भी निदान किया जा सकता है। आयुर्वेद में तो रोगी ही नहीं, उसका हाल लानेवाले दूत की भी परीक्षा का उल्लेख है। प्रश्नोत्तरी के तीन भाग होते हैं : (1) पारिवारिक, (2) व्यक्तिगत और (3) वर्तमान कष्ट की कथा।


title: निदान

text: (१) पारिवारिक - इसके अंतर्गत वंशानुक्रम का प्रभाव, परिवार के लोगों की शरीरसंपत्ति कैसी है। कोई परिवार दुबले पतले लोगों का तो कोई मोंटों का, कहीं लंबे तगड़े तो कहीं नाटे, कौन से रोग होते हैं (तपेदिक, मधुमेह, कैंसर, मानसिक रोग आदि), परिवार का रूप-कौन कौन सदस्य हैं माता पिता हैं या नहीं? नहीं हैं तो कब और किस रोग के कारण निधन हुआ? रोगी विवाहत है तो पत्नी, बच्चों का स्वास्थ्य, भाई बहन का स्वास्थ्य, परिवार में रोगी का स्थान परिवार की आर्थिक स्थिति और आदतें आदि। घर और वातावरण कैसा है?


title: निदान

text: (२) व्यक्तिगत - रोगी का पेशा और आदतें (कुछ रोग व्यवसाय संबंधी होते हैं, जैसे छापाखाने में काम करनेवालों में लेड पॉइज़निंग; कुछ काम श्रमसाध्य होते हैं तो कहीं दिन भर बैठे रहना पड़ता है; आदतों में नशा (जैसे शराब, भाँग, अफीम आदि का सेवन) बहुधा रोग का कारण होता है; जनम से अब तक का हाल (बचपन में कौन सी बीमारियाँ हुर्इं, पैदायशी दोष तो नहीं है? शारीरिक विकास का क्रम क्या रहा?); पहले हुई बीमारियाँ और उनके इलाज की चर्चा; औरतों में माहवारी, गर्भावस्था, गर्भपात आदि की जानकारी; रोगी का दैनिक कार्यकलाप और रुचि (क्या खाते हैं? कब सोते हैं? खेलकूद में भाग लेते हैं या नहीं?)।


title: निदान

text: (३) वर्तमान कष्ट - अंत में वर्तमान शिकायतों के बारे में विस्तार से जानकारी प्राप्त की जाती है। कौन कौन से लक्षण हैं? एक स्थान पर हैं या व्यापक? दर्द है तो कहाँ है, कैसा है : मीठा है या तीव्र, एक स्थान पर है या प्रसारित होता है, लगातार हो रहा है या दौरे होते हैं? कष्ट का आरंभ कैसे और कब हुआ? जिस अंगविशेष से पीड़ा है, उसके बारे में विस्तार से जानकारी, जैसे पेट में दर्द है तो कब से है, कभी कभी होता है तो क्या भोजन से संबंधित है, क्या रात में जगा देता है, भोजन के कितनी देर बाद होता है, कोई विशेष चीज खाने पर होता है, किस चीज से आराम मिलता है, दर्द फैलता तो नहीं, कितनी देर रहता है, कै तो नहीं होती? आदि।


title: निदान

text: इसी के साथ सामान्य जानकारी भी प्राप्त कर लेते हैं, जैसे भूख, प्यास, निद्रा, पाखाना, ताप खाँसी आदि। सच पूछिए तो इस पूछताछ से ही आधा निदान हो जाता है। यह विशिष्ट कला है।


title: निदान

text: परीक्षा का आरंभ सामान्य निरीक्षण से होता है : रोगी होश में है और उसके ज्ञान का स्तर, शयनमुद्रा, चलने का ढंग, स्वास्थ्य का सामान्य स्तर और पोषण की स्थिति, चेहरे का भाव और वर्ण (पीलापन, कँवला, नीलता, या शोथ), हाथ का आकार गिल्टियों की सूजन, श्वास की गति और प्रकार, ताप, नाड़ीपरीक्षा।


title: निदान

text: निरीक्षण - गृद्धदृष्टि चिकित्सक दूर की कौड़ी लाता है, द्वार पर पड़े छिलके देखकर रोगी ने क्या खाया है बता देता है। कहते हैं, नेपोलियन प्रथम का चिकित्स कौर्विसार्टनैल चित्र देखकर निदान कर देता था। सर आर्थर कॉनन डाँयल के लोकप्रिय चरित शरलक होल्म्स, की निरीक्षण शक्ति कमाल की थी। सच तो यह है कि ध्यान से देखें तो अनेक रोग केवल देखकर पहचाने जा सकते हैं।


title: निदान

text: स्पर्शपरीक्षा - निरीक्षण से ज्ञात तथ्यों को स्पर्श द्वारा पुष्ट करते हैं। इसमें दर्द, स्पर्शवेदना, शोथ, अस्थिभंग आदि का ज्ञान होता है।


title: निदान

text: थाप परीक्षा - परीक्षा का यह तरीका 1761 ई. में लियोपोल्ड ओवेनब्रगर में ढूँढ निकाला था। जब वह छोटा था तभी घड़े को ठोककर बता देता था कि इसमें कितना पानी है। इसमें उदर या वक्ष का जलीय शोथ, ठोसपन, तथा फेफड़े के रोगों के बारे में तथ्य प्राप्त होते हैं।


title: निदान

text: परिश्रवण परीक्षा - हृदय और श्वास की ध्वनियों को सुनने के लिए डाक्टरों का स्टेथॉस्कोप सुप्रसिद्ध यंत्र है। इसका आविष्कार रीने थियोफील हाइसिंथेलेनेक ने कया। सन् 1819 में लेनेक ने इसकी चर्चा अपने एक शोधलेख में की। पहले यह एक चोंगानुमा यंत्र था, पर अब विद्युत् उपकरणों ने इतने उन्नत यंत्र बनाए हैं कि आप दूर बैठे धड़कन की ध्वनि सुन सकते हैं, या टेलिफोन अथवा रेडियो पर प्रसारित कर सकते हैं।


title: निदान

text: इन विधियों से अवयवों की परीक्षा आरंभ होती है। क्रम से पाचन प्रणाली (मुख, जीभ, गला, आमाशय, यकृत, आँत, तिल्ली और मलाशय), हृदय तथा रक्तसंचार प्रणाली, श्वासप्रणाली, मूत्रप्रणाली के गुर्दे और मूत्राशय, त्वचा, तंत्रिकातंत्र (बुद्धि, ज्ञान, मांसपेशियों की कुशलता, ज्ञानेंद्रियों की कुशलता, प्रतिक्षेप क्रिया), हड्डियों और जोड़ों की परीक्षा की जाती है।


title: निदान

text: चिकित्सा विज्ञान में प्रयुक्त अनेक नैदानिक यंत्र (डाइग्नोस्टिक टूल्स) अब सर्वपरिचित हो चुके हैं। सन् 1625 में सैनक्टोरियम ने प्रथम बार थर्मामीटर का उपयोग किया था। भारमापक तराजू, नाड़ीधारिका (1707 ई. में सर जॉन फ्लेयर ने), तापक्रम आलेखन (1852 में लुडविग ट्राबे ने), रक्तचाप मापक (1896 ई. में सीपियोन रिवा रोकी ने), इलेक्ट्रोकार्डियोग्राम (हृदय के विद्युतपरिवर्तन का आलेखन 1887 ई. में ऐंडी. वैलर ने आरंभ किया, 1903 ई में एमथोवेन ने उन्नत किया), इलेक्ट्रो एनसेफैलोग्राफ (1929 ई. में हैंसबर्गर द्वारा आविष्कृत यंत्र मस्तिष्क के विद्युत् परिवर्तनों का आलेखन करता है), एक्सरे (1895 ई. में लिहेल्म कॉनरैड रंटजेन ने), फ्लूअरॉस्कोपी (एक्स किरण छाया का विशेष पट पर दर्शन), बेरियम मील (जिससे एक्स किरण द्वारा आमाशय और आंत देख सकते हैं), कंट्रास्ट मीडियम (एक्सकिरण में पित्ताशय और गुर्दों का दर्शन), वेंट्रिक्युलोग्राफी (मस्तिष्क के वेंट्रिकल में हवा भरकर उनका एक्सकिरण से दर्शन, ऐंजियोग्राफी (रक्तनलिकाओं का दर्शन) आदि विधियों का उपयोग होता है। शरीर के अंदर देखने के लिए भी अनेक यंत्र उपलब्ध हैं, यथा (1) आफथैल्मॉस्कोप (नेत्रपटल दर्शक), (2) क्रांकॉस्कोप (श्वासनलिका दर्शक), (3) लैरिंगॉस्कोप (कंठ और स्वरयत्र दार्शक), (4) ऑरोस्कोप (कर्णदर्शक), (5) गैस्ट्रॉस्कोप (आमाशय दर्शक), (6) सिस्टॉस्कोप (मूत्राशयदर्शक) (7) प्राक्टॉस्कोप (मलाशयदर्शक) आदि।


title: निदान

text: इसके अतिरिक्त ECG, EEG, EMG, ENG आदि में शरीर पर प्रोब लगाकर विद्युत क्षेत्र का मापन करते हैं और उससे समस्या का पता करते हैं।


title: निदान

text: प्रयोगशाला परीक्षण - शरीर के द्रव्यों का परीक्षण भी काम की अनेक जानकारियाँ देता है। रक्त, मल, मूत्र, कफ आदि का परीक्षण किया जाता है। रक्तपरीक्षा : इससे शरीर में उपसर्ग की उपस्थित, ल्यूकीमिया, परजीवी (यथा मलेरिया, फाइलेरिया आदि), रक्त जमने के दोष, रक्तनिर्माण की दशा, रक्तवर्ण, रक्त में वर्तमान रासायनिक पदार्थों (चीनी, यूरिया, क्लोराइड आदि) की मात्र, रक्त में प्रोटीन, पित्त की मात्रा, लिवर की सक्रियता, उपदंश, टाइफायड आदि उपसर्गों के प्रतिद्रवों की उपस्थिति ज्ञात होती है। मूत्र में भौतिक, रासायिनक तथा सूक्ष्मदर्शक परीक्षा द्वारा मधुमेह, उपसर्ग, पथरी आदि की जानकारी, मलपरीक्षा द्वारा उपसर्गों तथा परजीवी कृमियों की उपस्थिति एवं पाचनयंत्र की कुशलता का ज्ञान होता है। कफ में तपेदिक के जीवाणु देखे जाते हैं।


title: निदान

text: शरीर के कार्यों की सक्रियता की परीक्षाएँ भी की जाती हैं, यथा बी. एम. आर. (विश्राम की अवस्था में शक्तिक्षय की माप), व्यायाम परीक्षा, गुर्दों के लिए "डाई टेस्ट", यूरिया क्लियरेंस टेस्ट, शर्करा के उपयोग की हालत के लिए "ग्लूकोज टॉलरेंस" टेस्ट आदि।


title: निदान

text: त्वचा की प्रतिक्रिया रोगों का संकेत करती है। मांटू, फानपिरकेट (तपेदिक), शिक्स (रोहिणी रोग), एलजेन (अतिचेतना) आदि इस प्रकार की अनेक परीक्षाएँ हैं। त्वचा परीक्षण से फफूँद और कुष्ठ रोग का पता चलता है।


title: निदान

text: जीवाणु संवर्धन परीक्षा से उपसर्ग का रूप और साथ ही सक्रिय औषधि का भी पता चल जाता है। तंतुपरीक्षा में तंतु का सूक्ष्म टुकड़ा काटकर सूक्ष्मदर्शक यंत्र से परीक्षा करते हैं।


title: निदान

text: रेडियोसक्रिय परीक्षा आधुनिकतम विधि है, जिसने चिकित्सक के लिए शरीर के सूक्ष्म कार्यकलाप समझने के साधन प्रस्तुत किए हैं। शरीर में रेडियोसक्रिय पदार्थ प्रविष्ट कराकर, उसकी गतिविधि का निरीक्षण करते हैं। इस विधि से थाइरॉयड ग्रंथि की सक्रियता, शरीर में रक्त की मात्रा आदि का पता लगाते हैं।


title: निदान

text: तथ्यों और समस्या को सामने रखकर, चिकित्सक शास्त्रीय ज्ञान और अनुभव के प्रकाश में उनका विश्लेषण करता है, संभावित विकल्पों पर गौर करता है तथा एक जैसे रोगों में भेद करता है। बहुधा वह अन्य चिकित्सक से, अथवा विशेषज्ञ से, परामर्श भी करता है।


title: निदान

text: तर्क, विचार, अनुभव और विभेदक निदान के ज्ञान द्वारा चिकित्सक अंतिम निर्णय पर पहुँचता है। यही है रोग का निदान और सफल चिकित्सक की प्रथम सीढ़ी।


title: जैत्र सिंह

text: जैत्र सिंह, 1213 ई. में मेवाड़ शासक बने। जैत्र सिंह ने मौर्यों को पराजित करके चित्तौड़ पर अधिकार किया था।


title: जैत्र सिंह

text: दिल्ली के सुल्तान इल्तुतमिश ने इनके शासनकाल में मेवाड़ राज्य पर आक्रमण किया, क्योंकि इल्तुतमिश मेवाड़ को अपने अधिकार में लाना चाहता था, नागदा को लेकर इल्तुतमिश व जैत्र सिंह के बीच 1227 ई. में भूताला का युद्ध लड़ा गया, हालाँकि इस युद्ध में जैत्र सिंह को विजय प्राप्त हुई, लेकिन इस युद्ध में नागदा पूरी तरह से क्षतिग्रस्त हो गया। इस कारण जैत्र सिंह ने नागदा व आहड़ के स्थान पर चित्तौड़गढ़ को अपनी नवीन राजधानी के रूप में स्थापित किया, इनके शासनकाल में मंगोल आक्रमणकारी चंगेज खाँ का आक्रमण हुआ। जैत्र सिंह के अन्तिम शासनकाल में 1248 ई. में दिल्ली के सुल्तान नसरूद्दीन महमूद का आक्रमण हुआ। इस कारण जैत्र सिंह मेेेवाड़ के लिए विशेष योगदान न देे सका, क्योंकि इसे अपने शासनकाल में आक्रमणों से सामना करना पड़ा, फिर भी जैत्र सिंह ने आहड़ को चालुक्योंं की शक्ति से आजाद करानेे में अपनी महत्वपूर्ण भूमिका निभाई थी। डॉ दशरथ शर्मा ने जेत्रसिंह के शासनकाल को मध्यकालीन मेवाड का स्वर्ण काल कहां है।


title: जैत्र सिंह

text: जैत्रसिंह के पिता का नाम पदम सिंह था। जैत्रसिंह को मेवाड़ की प्रतिष्ठा का पुनर्स्थापक भी कहा गया । इन्होंने भूतला का युद्ध 1227 ई० में इल्तुतमिश के साथ किया जिसमें इन्हे पूर्ण विजय प्राप्त हुई । ये बहुत ही साहसी और पराक्रमी थे । युद्ध की जानकारी हम्मीर मदमर्दन ग्रंथ से मिलती है जो की जय सिंह सुरी द्वारा रचित है । इस युद्ध में नागदा पूरी तरह नष्ट हो गई । जैत्र सिंह ने चित्तौड़ को अपनी राजधानी बनाया । 1248 में इल्तुतमिश के उत्तराधिकारी नसीकदीन मेहमूद ने चित्तौड़ पर आक्रमण किया और बहुत बुरी तरह से हारा ।


title: जैत्र सिंह

text: इनका शासन काल 1213 से 1253 तक रहा। इनके बाद तेज सिंह (जैत्र सिंह का पुत्र) मेवाड़ का शासक बना (1253 से 1273)।


title: राजू श्रीवास्तव

text: राजू श्रीवास्तव (जन्म : 25 दिसंबर 1963 -21 सितम्बर 2022) भारत के प्रसिद्ध हास्य कलाकार थे वह मुख्यत:आमआदमी और रोज़मर्रा की छोटी छोटी घटनाओं पे व्यंग सुनाने के लिए जाने जाते थे


title: राजू श्रीवास्तव

text: श्रीवास्तव १९९३ से हास्य की दुनिया में काम कर रहे थे। उन्होंने कल्यानजी आनंदजी, बप्पी लाहिड़ी एवं नितिन मुकेश जैसे कलाकारों के साथ भारत व विदेश में काम किया है। वह अपनी कुशल मिमिक्री के लिए जाने जाते हैं।


title: राजू श्रीवास्तव

text: उनको असली सफलता ग्रेट इंडियन लाफ्टर चैलेंज से मिली। इस शो में अपने कमाल के प्रदर्शन की बदौलत वह घर-घर में सबकी जुबान पर आ गए।


title: राजू श्रीवास्तव

text: उन्होंने बिग बॉस ३, में हिस्सा लिया और २ महीने तक घर में सबको गुदगुदाने के बाद ४ दिसम्बर,२००९ को वोट आउट कर दिए गए।


title: राजू श्रीवास्तव

text: 2010 में, श्रीवास्तव अपने शो के दौरान अंडरवर्ल्ड डॉन दाऊद इब्राहिम (Dawood Ibrahim) और पाकिस्तान पर मजाक भी किया करते थे लेकिन उन्हें पाकिस्तान से धमकी भरे फोन आए और चेतावनी दी कि वे इन पर मजाक न करे|


title: राजू श्रीवास्तव

text: श्रीवास्तव ने बिग बॉस 3  (Bigg Boss 3)  में भी भाग लिया. बाद में उन्होंने कॉमेडी शो, कॉमेडी का महा मुकाबला में भाग लिया. 2013 में, राजू ने अपनी पत्नी के साथ नच बलिए सीजन 6 में भाग लिया| समाजवादी पार्टी (SP) ने 2014 के लोकसभा चुनाव के लिए राजू श्रीवास्तव को कानपुर से मैदान में उतारा. लेकिन 11 मार्च 2014 को श्रीवास्तव ने यह कहते हुए टिकट वापस कर दिया कि उन्हें पार्टी की स्थानीय इकाइयों से पर्याप्त समर्थन नहीं मिल रहा है. उसके बाद, वह 19 मार्च 2014 को भारतीय जनता पार्टी में शामिल हो गए. प्रधानमंत्री नरेंद्र मोदी ने उन्हें स्वच्छ भारत अभियान का हिस्सा बनने के लिए नामित किया।


title: राजू श्रीवास्तव

text: सीने में दर्द की शिकायत के तुरंत बाद, उन्हें 10 अगस्त 2022 को दिल का दौरा पड़ा, जब वे जिम में कसरत कर रहे थे। उनकी एंजियोप्लास्टी हुई और उन्हें वेंटिलेटर पर रखा गया। उनके उपचार के दौरान उनके मस्तिष्क में सूजन देखी गई थी और उनका इलाज भी न्यूरोलॉजिस्ट द्वारा किया गया था। जब से उन्हें दिल का दौरा पड़ा, तब से उनकी हालत गंभीर बताई गई और 21 सितंबर 2022 को दिल्ली एम्स में इलाज के दौरान उनकी मृत्यु हो गई।चिकित्सको ने उन्‍हें ब्रेन डेड घोष‍ित भी कर दिया था। बीच में उन्‍हें तेज बुखार भी आया था, शरीर में इंफेक्‍शन होने की बात भी सामने आई थी।


title: उमा भारती

text: उमा श्री भारती (जन्म: 3 मई 1959 को एक लोधी परिवार में), भारतीय राजनेत्री है और भारत की जल संसाधन, नदी विकास और गंगा सफाई मंत्री थी। वे मध्य प्रदेश की मुख्यमंत्री रह चुकी है। उन्हें ग्वालियर की महारानी विजयराजे सिंधिया ने उभारा। साध्वी ऋतम्भरा के साथ उन्होंने राम जन्मभूमि आन्दोलन में प्रमुख भूमिका निभाई। इस दौरान उनका नारा था "श्री रामलला घर आयेंगे मंदिर वहीं बनायेंगे"।


title: उमा भारती

text: वह युवावस्था में ही भारतीय जनता पार्टी से जुड़ गयीं थी। उन्होंने १९८४ में सर्वप्रथम लोकसभा चुनाव लड़ा, परन्तु हार गयीं। १९८९ के लोकसभा चुनाव में वह खजुराहो संसदीय क्षेत्र से सांसद चुनी गयीं और १९९१, १९९६, १९९८ में यह सीट बरक़रार रखी। १९९९ में वह भोपाल सीट से सांसद चुनी गयीं। वाजपेयी सरकार में वह मानव संसाधन विकास, पर्यटन, युवा मामले एवं खेल और अंत में कोयला और खदान जैसे विभिन्न राज्य स्तरीय और कैबिनेट स्तर के विभागों में कार्य किया।


title: उमा भारती

text: २००३ के मध्य प्रदेश विधानसभा चुनावों में, उनके नेतृत्व में भाजपा ने तीन-चौथाई बहुमत प्राप्त किया और मुख्यमंत्री बनीं। अगस्त २००४ उन्होंने मुख्यमंत्री पद से इस्तीफा दे दिया, जब उनके खिलाफ १९९४ के हुबली दंगों के सम्बन्ध में गिरफ्तारी वारंट जारी हुआ।


title: उमा भारती

text: उमा भारती का जन्म टीकमगढ़ जिले के डुंडा नामक स्थान पर हुआ। उनकी शिक्षा छठी कक्षा तक हुई। वह बचपन से ही निडर और बेबाक थीं। उनमे साहस और नेतृत्व करने की बचपन से ही देखी जाती थी। वह लोधी समुदाय के अंतर्गत आती हैं।


title: उमा भारती

text: नवम्बर २००४ को लालकृष्ण आडवाणी की आलोचना के बाद उन्हें भाजपा से से बर्खास्त कर दिया गया। २००५ में उनकी बर्खास्तगी हट गयी और उन्हें पार्टी की संसदीय बोर्ड में जगह मिली। इसी साल वह पार्टी से हट गयी क्योंकि उनके प्रतिद्वंदी शिवराज सिंह चौहान को मध्य प्रदेश का मुख्यमंत्री बना दिया गया। इस दौरान उन्होंने भारतीय जनशक्ति पार्टी नाम से एक अलग पार्टी बना ली।


title: उमा भारती

text: ७ जून २०११ को उनकी पुनः भाजपा में वापसी हुई। उत्तर प्रदेश में पार्टी की स्थिति सुधारने के लिए उन्होंने "गंगा बचाओ" अभियान चलाया।


title: उमा भारती

text: मार्च २०१२ में हुए उत्तर प्रदेश विधानसभा चुनावों में वह महोबा जिले की चरखारी सीट से विधानसभा सदस्य चुनी गयीं। वे वर्ष-२०१४ में झांसी लोक सभा निर्वाचन क्षेत्र से १६वीं लोकसभा की सांसद चुनी गई हैं और उन्हें मोदी मंत्रिमंडल में भारत की जल संसाधन, नदी विकास और गंगा सफाई मंत्री बनाया गया हैं।


title: श्रेया घोषाल

text: श्रेया घोषाल (जन्म तारीख़: 12 मार्च 1984) एक भारतीय पार्श्व गायिका है। उन्होंने बॉलीवुड में, क्षेत्रीय फिल्मों बहुत सारे गाने गाए और "कस्तूरी" जैसे भारतीय धारावाहिकों के लिए भी गाया है।


title: श्रेया घोषाल

text: हिन्दी के अलावा, उन्होंने असमिया, बंगाली, कन्नड़, मलयालम, मराठी, पंजाबी, तमिल,तेलुगु और भोजपुरी में भी गाने गाए हैं।


title: श्रेया घोषाल

text: श्रेया घोषाल का जन्म एक बंगाली परिवार में हुआ। वे राजस्थान, कोटा के पास एक छोटे-से कस्बे रावतभाटा में पली-बढ़ीं. वे एक बहुत ही पढ़े-लिखे परिवार से हैं। उनके पिता भाभा परमाणु अनुसंधान केन्द्र में नाभिकीय ऊर्जा संयन्त्र इंजीनियर के रूप में भारतीय नाभिकीय ऊर्जा निगम के लिए काम करते हैं, जबकि उनकी माँ साहित्य की स्नातकोत्तर छात्रा हैं।


title: श्रेया घोषाल

text: चार साल की उम्र से घोषाल ने हारमोनियम पर अपनी मां के साथ संगत किया। उनके माता-पिता ने उन्हें कोटा में महेशचन्द्र शर्मा के पास हिंदुस्तानी शास्त्रीय संगीत की विधिवत् शिक्षा के लिए भेजा.


title: श्रेया घोषाल

text: बच्ची के रूप में ज़ी टीवी पर सा रे गा मा (अब सा रे गा मा पा) की चिल्ड्रेन स्पेशल एपीसोड की प्रतियोगिता का खिताब उन्होंने जीता। उस समय आज के प्रसिद्ध गायक सोनू निगम ने इस कार्यक्रम की मेजबानी की थी। कल्याणजी, जो प्रतियोगिता के निर्णायक थे, ने उनके माता-पिता को मुम्बई आने के लिए मनाया। उन्होंने 18 महीनों तक उनसे शिक्षा ली और मुम्बई की मुक्त भिडे से शास्त्रीय संगीत की तालीम को जारी रखा।


title: श्रेया घोषाल

text: रावतभाटा के एटॉमिक एनर्जी सेण्ट्रल स्कूल (AECS) और अणुशक्तिनगर (मुम्बई) में उन्होंने पढ़ाई की। स्नातक के लिए उन्होंने SIES कॉलेज के कला संकाय में दाखिला लिया।


title: श्रेया घोषाल

text: फिल्म निर्देशक संजय लीला भंसाली का ध्यान अपनी ओर तब खींचा जब उन्होंने "सा रे गा मा पा" में दूसरी बार भाग लिया, इस समय वे व्यस्कों के साथ प्रतिस्पर्धा में भाग ले रही थीं। साल 2000 में, उन्होंने अपनी फिल्म देवदास में मुख्य महिला किरदार "पारो", जिस किरदार को ऐश्वर्या राय को निभाना था, की आवाज के लिए मौका देने का प्रस्ताव रखा। फिल्म में श्रेया ने इस्माइल दरबार के संगीत निर्देशन में पाँच गाने गाए.


title: श्रेया घोषाल

text: दुनिया भर के फिल्मी दर्शकों ने एश्वर्या राय पर फिल्माया गया, घोषाल का गाना सुना और बहुत ही जल्द वे बॉलीवुड में अलका याज्ञिक, सुनिधि चौहान, साधना सरगम और कविता कृष्णमूर्ति के साथ चोटी की पार्श्व गायिक बन गयीं। इस गीत ने उन्हें उस साल का सर्वश्रेष्ठ गायिका का फ़िल्मफ़ेयर पुरस्कार दिलाया। साथ ही उभरती प्रतिभाओं के लिए दिया जानेवाला आर॰ डी॰ बर्मन पुरस्कार भी उन्हें उसी पुरस्कार समारोह में दिया गया।


title: श्रेया घोषाल

text: देवदास के बाद, ए. आर. रहमान, अनु मलिक, हिमेश रेशमिया, मणि शर्मा, एम. एम. किरावनी, नदीम-श्रवण, शंकर-एहसान-लॉयल, प्रीतम, विशाल-शेखर, हंसलेखा, मनो मूर्ति, गुरुकिरण, इल्लया राजा, युवन शंकर राजा और हैरीज जयराज समेत बहुत सारे संगीत निर्देशकों के निर्देशन में बहुत सारी अभिनेत्रियों के लिए गाती रही हैं। उन्होंने उत्तर और दक्षिण फिल्म उद्योगों के लिए बहुत सारे पुरस्कार जीते हैं। भूल-भुलैया के ‘मेरे ढोलना’ गीत के लिए भी उन्हें बहुत वाहवाही मिली।


title: श्रेया घोषाल

text: आज घोषाल उद्योग की एक प्रतिष्ठित गायिका हैं और उन्होंने हिन्दी, तमिल, तेलुगु, मलयालम, बंगाली, कन्नड, गुजराती, मेइती, मराठी और भोजपुरी समेत विभिन्न क्षेत्रीय भाषाओं में गाने रिकॉर्ड किए हैं। अमूल स्टार वॉयज ऑफ़ इण्डिया छोटे उस्ताद संगीत कार्यक्रम में भी वे निर्णायक के रूप में आयीं। उन्होंने बहुत सारे भारतीय टीवी धारावाहिकों के लिए शीर्षक गीत भी गाया.


title: श्रेया घोषाल

text: घोषाल ने अपने कॉलेज की पढ़ाई पूरी कर ली है और वे साहित्य में एम. ए. करने की तैयारी कर रही हैं। वे पश्चिमी संगीत में सिंफॉनी और इंस्ट्रूलमेंटल का आनन्द लेती हैं और उनका पसनृदीदा ग्रुप ABBA है। लेकिन भारतीय संगीत निश्चित रूप से उनकी आत्मा है। उनकी आवाज का गठन इस तरह का है कि रूमानी गीत उस पर फबता है और आवाज को वे बखूबी पेश कर सकती हैं (इसकी बहुत ही उम्दा मिसाल जिस्म का "जादू है नशा है" है). देवदास के अलावा, जिस्म, साया, इंतेहां, आउट ऑफ कंट्रोल, खाकी, मुन्नाभाई MBBS, धूम, कुछ कहा आपने, अरमान, देश देवी, मुझे मेरी कमस, LOC कारगिल, एतबार, क्रिश, पुलिस फोर्स, लगे रहो मुन्नाभाई, गुरु, बिग B, सागर एलियाज जैकी रिलोडेड से लेकर हाल की ब्लू, कुर्बान, गजनी, रब ने बना दी जोड़ी, 3 इडियट्स,P.K वगैरह के लिए उन्होंने गाने गाए. 2007 में उनके गाए गीतों के लिए सर्वश्रेष्ठ पार्श्व गायिका का आइफा (IIFA) 2008 में उनका नाम पांच में से चार नामांकनों में आया। सर्वश्रेष्ठ गायिका का फ़िल्मफ़ेयर पुरस्कार 2009 जीता और सिंह इज किंग में प्रीतम का गाना ‘तेरी ओर’ के लिए उन्होंने आइफा (IIFA) 2009 जीता। वे हिन्दी फिल्म उद्योगों की अकेली ऐसी गायिका हैं, जिन्हें 25 वर्ष की उम्र में ही तीन राष्ट्रीय पुरस्कार मिले। मलयालम में फिल्म "नीलातमारा" का उनका गाया ताजा गाना अनुरागा विलोचन्नई सुपर हिट है।


title: श्रेया घोषाल

text: "म्युजिक का महामुकाबला" कार्यक्रम में श्रेया’ज सुपरस्टार टीम के लिए श्रेया घोषाल टीम कप्तान, निर्णायक और परामर्शदाता हैं।


title: अरोड़ा

text: अरोड़ा (पंजाबी: ਅਰੋੜਾ) या अरोड़ा खत्री पंजाब मूल की समुदाय/जाति है। अरोड़ क्षेत्र से आये हुए खत्री ही अरोड़ा या अरूट वंशी खत्री कहलाते है। अधिकांश अरोड़ा हिन्दू है, लाहौर और मुल्तान के खत्रियों के साथ पश्चिमी पंजाब (अब पाकिस्तानी पंजाब) के मुख्य हिन्दू समूह थे। उन्नीसवीं सदी में इनका मुख्य कार्य खेती-बाड़ी और उद्योग था। अरोड़ा एक उच्च जाति है । अरोड़ा खत्री और अन्य खत्री एक दूसरे के काफी निकट हैं और सभी खत्रियों की आपस में शादियां भी होती है । अरोड़ा का भाटिया और सूद से भी करीब का रिश्ता है।


title: अरोड़ा

text: 1947 में भारत के विभाजन तथा इसकी आज़ादी से पहले अरोड़ा समुदाय मुख्य रूप से पश्चिमी पंजाब (अब पाकिस्तान) में सिन्धु नदी तथा इसकी सहायक नदियों के तटों; उत्तर-पश्चिम के सीमावर्ती राज्यों (एनडब्ल्यूएफपी) सहित भारतीय पंजाब के मालवा क्षेत्र; सिंध क्षेत्र में (मुख्य रूप से सिन्धी अरोड़ा पर पंजाबी तथा मुल्तानी बोलने वाले अरोड़ा समुदाय भी हैं); राजस्थान में (जोधपुरी तथा नागौरी अरोड़ा/खत्रियों के रूप में); तथा गुजरात में बसा हुआ था। पंजाब के उत्तरी पोटोहर तथा माझा क्षेत्रों में खत्रियों की संख्या अधिक थी। भारत में आजादी तथा विभाजन के बाद, अरोड़ा मुख्य रूप से पंजाब, हरियाणा, हिमाचल प्रदेश, दिल्ली, जम्मू, राजस्थान, उत्तर प्रदेश, उत्तराखण्ड, गुजरात तथा देश के अन्य भागों में रहते हैं। विभाजन के बाद, अरोड़ा भारत और पाकिस्तान के कई हिस्सों के साथ पूरी दुनिया में चले गए।


title: अरोड़ा

text: "अरोड़ा" नाम अरोड़ नामक स्थान से लिया गया है, जो पाकिस्तान के सिंध प्रान्त में रोहरी तथा सक्कर नामक आधुनिक कस्बों से समीप स्थित था।


title: अरोड़ा

text: अरोड़ रोहरी के पूर्व में स्थित है यह सिंधु के तट पर स्थित है, जहां से नदी पश्चिम की ओर एक तेज मोड़ लेती थी और यह के व्यापारिक केंद्र तथा एक समृद्ध शहर था। यह सिंध की प्राचीन राजधानी थी तथा इसके राजा दाहिर थे। वर्ष 711 में, शहर पर अरब जनरल मोहम्मद बिन कासिम ने अधिकार कर लिया और इसकी राजधानी को कोई दक्षिण की ओर हाला के निकट मंसूरा ले जाया गया। 10वीं सदी में इसे एक और झटका मिला जब सिंधु नदी ने अपना मार्ग बदल दिया और ऐसा शायद किसी बड़े भूकंप के कारण वर्ष 962 में हुआ। सिंधु का वर्तमान मार्ग अरोड़ के पश्चिम में है। सक्कर और रोहरी के आधुनिक कस्बे नदी के दोनों किनारों पर स्थित हैं। अरोड़ अब एक छोटा सा धूल भरा शहर है।


title: अरोड़ा

text: अरोड़ा तीन मुख्य समूहों में बंटे हुए हैं: उत्तराधि, गुजराती तथा दखना। विभाजन के पूर्व 1947 में, वे केवल अपने समुदाय के भीतर ही विवाह करते थे; विभाजन के बाद उन्होंने अन्य अरोड़ा समुदायों के साथ साथ खत्रियों, भाटिया तथा सूद समुदायों बीच भी विवाह करने प्रारंभ कर दिए, पर उप-गोत्र (अल्ल) अलग होना आवश्यक था।


title: अरोड़ा

text: 1947 में भारत के विभाजन से पहले, अरोड़ा आमतौर से पंजाब के दक्षिण-पश्चिम भागों, डेरा गाज़ी खान जिला (तथा हाल ही में बना जिला राजनपुर), मुल्तान, बहावलपुर, उत्तरी सिंध, तथा डेरा इस्माइल खान संभाग जो कि उत्तर पश्चिम सीमान्त राज्य में हैं, में रहते थे। इस क्षेत्र की प्रमुख भाषा ल्हांडा है, जिसे अब पाकिस्तान में सेरैकी नाम से जाना जाता है। अरोड़ा लोग अलग अलग संख्या में उत्तर में और आगे बस गए, झांग, मिंवाली, लाहौर, अमृतसर, तथा लायलपुर (जिसे अब फैसलाबाद नाम से जाना जाता है) के जिलों में, साथ ही डेराजाट के दक्षिण में सुक्कुर, शिकारपुर जिला तथा कराची में भी रहने लगे। कोहट में, अरोड़ा वहां के मूल निवासी तथा अप्रवासी अरोड़ाओं में बंट गए; अधिकांश मूल निवासी हिन्दू थे जबकि अधिकांश अप्रवासी सिक्ख थे।


title: अरोड़ा

text: पंजाब के आधे अरोड़ा दक्षिण-पश्चिम में डेरा गाज़ी खान, झांग, मिंवाली, मुज़फ्फरगढ़, मुल्तान व बहावलपुर में रहते थे। भारत के इम्पीरियल गजट के अनुसार (1901), भारत के पंजाब प्रान्त में तीन मुख्य व्यापारिक समुदाय थे - अरोड़ा, बनिया तथा अहलूवालिया - ये क्रमशः दक्षिण-पश्चिम (मुल्तान प्रभाग), दक्षिण-पूर्व (वर्तमान हरियाणा को मिला कर दिल्ली प्रभाग), तथा पूर्वोत्तर (जलंधर प्रभाग) में प्रभावशाली थे; केन्द्रीय क्षेत्र (लाहौर प्रभाग) तथा उत्तर-पश्चिम (रावलपिंडी प्रभाग) में अरोड़ा तथा खत्री संख्या में लगभग बराबर थे।


title: अरोड़ा

text: 1901 की प्रान्त की जनगणना में (जिसमें दिल्ली शामिल है) इन समुदायों की संख्या इस प्रकार थी: अरोड़ा 653,000; बनिया 452,000; खत्री 436,000। बहावलपुर के पूर्व शाही राज्य में व्यावहारिक रूप से पूरा वाणिज्य अरोड़ा लोगों के हाथों में था, जबकि पटियाला में अहलूवालिया लोगों का वर्चस्व था। सरकारी कर्मचारियों में से अधिकांश अरोड़ा थे। 1901 की उसी जनगणना में अरोड़ा तथा खत्रियों के संख्या उत्तर-पश्चिम के सीमान्त प्रान्त में क्रमशः 69,000 व 34,000 थी; सिंध प्रान्त तथा खायरपुर के शाही राज्य में ओरडा तथा खत्री लोगों को लोहाना के रूप में गिना जाता था जिसे सिंध का व्यापारिक समुदाय माना जाता था। बहुत से अरोड़ा भारत सरकार के सभी विभागों में पदोन्नत किया गये जैसे अतिरिक्त सहायक आयुक्त, एकाउंटेंट, प्रोफेसर, डॉक्टर, सिविल सर्जन, इंजीनियर, सैन्य अधिकारियों, तथा अदालत के अधिकारियों के रूप में। 1947 में भारत में विभाजन के बाद, पाकिस्तान के अधिकांश हिंदू और सिक्ख अरोड़ा भारत पलायन कर गए।


title: अरोड़ा

text: अरोड़ा लोग बाकियों से मिल कर भारत के स्वतंत्रता संग्राम में शामिल हुए। बहुत से लोगों को "सत्याग्रह" (अहिन्सत्मत प्रतिरोध) के लिए कैद किया गया। कुछ हिन्दू महासभा से जुड़ कर आज़ादी की लड़ाई की, जिसमें मदनलाल पाहवा शामिल हैं। चूंकि अरोड़ा मुख्यतः पश्चिमी पंजाब क्षेत्र से हैं, इसलिए इनमें से अधिकांश को भारत के विभाजन के समय भारत आना पड़ा।


title: अरोड़ा

text: महाराजा रंजीत सिंह के समय से या उसके भी पहले से ही अरोड़ा लोग अमृतसर में आकर बस गए थे। यह माना जाता है कि वे सिंध या मुल्तान से आकर लाहौर में बस गए और फिर उसके बाद अमृतसर में। यह निष्कर्ष इस बात से निकला गया है कि काफी लम्बे समय तक केंद्रीय पंजाब में रहने के बाद उन्होंने अपनी देसी भाषा ल्हांडा का प्रयोग बंद कर दिया। अरोड़ा सिख अधिकतर बड़े शहरों में पाए जाते हैं, विशेषकर अमृतसर में। वे विभाजन के पूर्व से ही वहां रह रहे थे। उनके हिन्दू समकक्ष, जिनमे से अधिकांश पाकिस्तान से आकर बस गए थे, मात्र 100 से 400 मील कि दूरी को तय करने में एक महीने या उससे भी अधिक समय की यात्रा पूर्ण करके 1947 में भारत आ गए, वे भूख और प्यास से पीड़ित और बीमार थे और अधिकांशतः उनके पास वही एक मात्र वस्त्र था जिसे उन्होंने पहना हुआ था। अरोड़ा जाति के लोग न सिर्फ इन संकटों के उत्तरजीवी रहे बल्कि वे और समृद्ध भी हुए। "अमृतसर गैज़ेटियर" यह दावा करता है कि अरोड़ा जाति के लोग बहुत ऊर्जावान और बुद्धिमान होते हैं। वे अधिकतर व्यवसाय और उद्योगों में लगे हुए हैं। एक ही शहर में बसे अपने समकक्षों की तुलना में वे व्यापारिक कौशल में उत्कृष्ट हैं। इस समुदाय के काफी लोग सार्वजनिक और निजी क्षेत्रों में भी अपनी सेवाएं दे रहे हैं। होशियापुर गैज़ेटियर कहता है "स्वतंत्रता से पूर्व, शहर में अरोड़ा जाति के लोगों की संख्या अधिक नहीं थी। 1947 में पकिस्तान से भारत आए गैर-मुस्लिम लोगों के साथ, वे भी यहां आकर बस गए, हालांकि वे छोटी संख्या में आये थे। अधिकतर अरोड़ा लोग पश्चिमी पंजाब (पाकिस्तान) में और फिरोजपुर नगर में बसे थे। पंजाब के पूर्वीय नगरों में उनकी संख्या उल्लेखनीय नहीं थी।


title: अरोड़ा

text: विभाजन से पूर्व, अरोड़ा सिर्फ अपनी उपजाति में या सामान भौगोलिक क्षेत्र के सदस्यों से ही विवाह करते थे, अर्थात, उत्तराधि, दक्खन या दाहरा से। लेकिन विभाजन के बाद, घर वालों की मर्जी से होने वाले विवाहों का सामाजिक दायरा पंजाबी मूल के ही अन्य समुदायों तक विस्तृत किया गया, विशेषकर खत्री, भाटिया और सूद समुदायों में। पंजाबियों के अन्य समुदायों के साथ अंतर्जातीय विवाह और भारत और विश्व के अन्य भागों में विवाह करना बहुत आम बात हो गयी और दिन प्रतिदिन यह बात और भी साधारण होती जा रही है। यह सभी उपजातियां भी इतने बढ़िया ढंग से मिश्रित हो गयीं कि अब इनकी ओर समग्र रूप से पंजाबी अरोड़ा कहकर संकेत किया जाता है या मात्र 'पंजाबी' समुदाय कहकर संकेत किया जाता है। अरोड़ा लोग (और सामान्यतया सभी पंजाबी), विशेषकर बड़े शहरों में रहने वाले अरोड़ा जाति के लोग और अधिक उदारवादी होते जा रहे हैं और इसी के साथ वर्ण व्यवस्था की अधिकाधिक अवहेलना कर रहे हैं। अब पंजाबियों में, विवाह संबंधों में प्राथमिक माने जाने वाले जाति के मुद्दे का स्थान सामाजिक आर्थिक प्रतिष्ठा ने लिया है।


title: अरोड़ा

text: भारत के अधिकांश अरोड़ा हिन्दू हैं और सिख सम्प्रदाय में ये अल्पसंख्यक समूह के रूप में हैं, हालांकि सिख समुदाय के अन्दर वे काफी प्रभावशाली माने जाते हैं। अपनी धार्मिक आस्था के मामले में अरोड़ा जाति के लोग बहुत ही सहिष्णु हैं। इनमे अधिकांश हिन्दू धर्म के अनुयायी हैं; हालांकि, वे आर्य समाज की पवित्रता का भी आदर करते हैं और प्रायः ही आर्य समाज के मंदिरों, जैन मंदिरों और सिखों के गुरूद्वारे में जाते हैं। पिछली कई शताब्दियों से, एक हिन्दू अरोड़ा परिवार के सबसे बड़े बेटे ने 18वीं शताब्दी में सिख गुरुओं के प्रति पारिवारिक श्रद्धा के फलस्वरूप स्वेच्छा से धर्मान्तरण करके सिख धर्म को अपना लिया। दिल्ली, हरियाणा और पंजाब के क्षेत्रों में अधिकांश मंदिर अरोड़ा जाति के नियंत्रण में हैं। उन क्षेत्रों में जहां अरोड़ा जाति के लोगों की संख्या अधिक है, वहां पर अधिकांश शिव मंदिर, हनुमान मंदिर, सनातन धर्म मंदिर, दुर्गा मंदिर और कृष्ण मंदिर का प्रबंधन अरोड़ा समुदाय द्वारा ही किया जाता है।


title: अरोड़ा

text: सभी अरोड़ा खत्रियों का मूल गोत्र कश्यप है। अरोड़ वंश के 810 से अधिक उप-वंश हैं जिनमें से कुछ निम्नलिखित है।


title: भारतीय गैण्डा

text: भारतीय गैण्डा, जिसे एक सींग वाला गैण्डा भी कहते हैं, विश्व का चौथा सबसे बड़ा जलचर जीव है। आज यह जीव अपने आवासीय क्षेत्र के घट जाने से संकटग्रस्त हो गया है। यह पूर्वोत्तर भारत के असम और नेपाल की तराई के कुछ संरक्षित इलाकों में पाया जाता है जहाँ इसकी संख्या हिमालय की तलहटी में नदियों वाले वन्यक्षेत्रों तक सीमित है।


title: भारतीय गैण्डा

text: इतिहास में भारतीय गैण्डा भारतीय उपमहाद्वीप के सम्पूर्ण उत्तरी इलाके में पाया जाता था जिसे सिंधु-गंगा-ब्रह्मपुत्र का मैदान कहते हैं। यह सिन्धु, गंगा तथा ब्रह्मपुत्र नदियों के मैदानी क्षेत्रों में, पाकिस्तान से लेकर भारतीय-बर्मा सरहद तक पाया जाता था और इसके आवासीय क्षेत्र में नेपाल, आज का बांग्लादेश और भूटान भी शामिल थे। ऐसा माना जाता है कि यह बर्मा, दक्षिणी चीन तथा इंडोचाइना में भी विचरण करता हो लेकिन यह सिद्ध नहीं हो पाया है। यह जाति सन् १६०० तक उत्तर-पश्चिमी भारत और पाकिस्तान में आसानी से देखी जा सकती थी, लेकिन इसके तुरन्त बाद इस इलाके से विलुप्त हो गई। अपने अन्य आवासीय क्षेत्रों में भी यह सन् १६०० से १९०० तक तेज़ी से घटे और बीसवीं सदी की शुरुआत में यह विलुप्तता की कगार में खड़ा था।


title: भारतीय गैण्डा

text: एक अनुमान के मुताबिक आज जंगली हालात में केवल ३००० से कुछ अधिक भारतीय गैण्डे बचे हैं जिसमें से लगभग २००० तो केवल भारत के असम में ही पाये जाते हैं।


title: भारतीय गैण्डा

text: एक सींग वाला रहिनो इंडिया के मानस और काजीरंगा नेशनल पार्क में और नेपाल के तराई क्षेत्र में पाया जाता है। इसे रेड डाटा बुक में vu की श्रेणी में रखा गया है


title: रकुल प्रीत सिंह

text: रकुल प्रीत सिंह (जन्म 10 अक्टूबर 1990) एक भारतीय फिल्म अभिनेत्री औंर मॉडल है। इन्होंने अभिनय की शुरुआत 2009 में कन्नड फिल्म "गिल्ली" से की थी, सेल्वाराघवन की फिल्म "7जी रैनबो कॉलोनी" की कहानी पर आधारित है। इन्होंने 2011 में अपनी पढ़ाई पूरी कर ली और इन्हें इसके बाद तेलुगू फिल्म "केरतम" में सिद्धार्थ राजकुमार के साथ काम करने का मौका मिला, लेकिन फिल्म में बहुत कम जगह मिली थी। यह फिल्म तमिल में किसी अन्य निर्देशक और समान कलाकारों के साथ बनाया गया था, लेकिन अभी तक यह फिल्म प्रदर्शित नहीं हुई है।


title: रकुल प्रीत सिंह

text: इनका जन्म 10 अक्टूबर 1990 को नई दिल्ली में एक पंजाबी परिवार में हुआ था। इनका हमेशा से ही अभिनेत्री बनने का सपना था। रकुल ने धौला कुआँ में स्थित आर्मी पब्लिक स्कूल से प्रारंभिक शिक्षा प्राप्त की, और फिर जीसस एंड मैरी कॉलेज, दिल्ली विश्‍वविद्यालय में अध्ययन किया। इन्होंने पढ़ाई पूरी करने से पहले ही 18 वर्ष की आयु में मॉडल के रूप में अपना सफर शुरू कर दिया था। इसके अलावा यह एक सक्रिय गोल्फ खिलाड़ी भी बनी और राष्ट्रीय स्तर पर खेल भी चुकीं है।


title: रकुल प्रीत सिंह

text: इनके अभिनय के क्षेत्र में सफर की शुरुआत 2009 में "गिल्ली" नामक कन्नड फिल्म से हुई थी। इस फिल्म की कहानी सेल्वाराघवन की फिल्म "7जी रैनबो कॉलोनी" पर आधारित थी।


title: रकुल प्रीत सिंह

text: इसके कई वर्षों के बाद जब 2011 में इन्होंने अपनी पढ़ाई पूरी कर ली तो इन्हें उसके बाद तेलुगू फिल्म में काम करने का मौका मिल गया। इन्हें सिद्धार्थ राजकुमार के साथ "केरतम" फिल्म में काम करने का मौका मिला था और इसी के साथ यह इनकी पहली तेलुगू फिल्म बनी, हालांकि इन्हें इस फिल्म में बहुत कम दिखाया गया। इस फिल्म को तमिल में भी बनाया गया, जिसमें निर्देशक के अलावा सभी लोग वही थे, लेकिन फिल्म अभी तक प्रदर्शित नहीं हो पाई है। इन्हें 2012 के तमिल फिल्म में "ठदाईयारा थाक्का" में सहायक किरदार निभाने का मौका मिला। 2013 में इन्हें तमिल फिल्म "पुथगम" और तेलुगू फिल्म "वेंकटद्री एक्सप्रेस" में लिया गया और दोनों ही फिल्में कमाई करने में सफल रहीं। इसी के साथ इन्हें सर्वश्रेष्ठ अभिनेत्री का 61वाँ फिल्मफेयर पुरस्कार भी मिला।


title: रकुल प्रीत सिंह

text: इन्हें आधे दर्जन से अधिक फिल्मों में मुख्य किरदार के रूप में चुना गया था, जिसमें चार बड़ी तेलुगू फिल्में भी शामिल है। इन फिल्मों में सुरेंदर की किक 2 में रवि तेजा के साथ, श्रीनु की फिल्म ब्रूस ली में राम चरण के साथ, सुकुमार की फिल्म "नन्न्कु प्रेमथो" में जूनियर एनटीआर के साथ और बोयापति की "सर्राइनोडु" में अल्लु अर्जुन के साथ काम करने का मौका मिला। इन्होंने कई हिंदी फिल्मों में भी काम किया जिसमें अजय देवगन स्टारर "दे दे प्यार दे" और बहुचर्चित फिल्म "यारियां" शामिल हैं। इनकी रमेश सिप्पी की हिन्दी फिल्म "शिमला मिर्ची" भी जल्द प्रदर्शित होने वाली है।


title: रकुल प्रीत सिंह

text: 20 फरवरी 2016 को इन्होंने गाछीबौली, हैदराबाद में अपना जिम शुरू किया। इसके अलावा इन्होंने हैदराबाद में ₹3 करोड़ का मकान भी खरीदा, जिससे वे अपने माता-पिता के साथ रह सकें। रकुल इस समय तेलंगाना सरकार के ‘बेटी बचाओ और बेटी पढ़ाओ’ अभियान की ब्रांड अम्बेसडर भी हैं।


title: उड़द दाल

text: उरद या उड़द एक दलहन होता है। उरद को संस्कृत में 'माष' या 'बलाढ्य'; बँगला' में माष या कलाई; गुजराती में अड़द; मराठी में उड़ीद; पंजाबी में माँह, अंग्रेज़ी, स्पेनिश और इटालियन में विगना मुंगों; जर्मन में उर्डबोहने; फ्रेंच में हरीकोट उर्ड; पोलिश में फासोला मुंगों; पुर्तगाली में फेजों-द-इण्डिया तथा लैटिन में 'फ़ेसिओलस रेडिएटस', कहते हैं।


title: उड़द दाल

text: इसका द्विदल पौधा लगभग एक हाथ ऊँचा है और भारतवर्ष में सर्वत्र ज्वार, बाजरा और रुई के खेतों में तथा अकेला भी बोया जाता है। इससे मिलनेवाली दाल भोजन और औषधि, दोनों रूपों में उपयोगी है। बीज की दो जातियाँ होती हैं :


title: उड़द दाल

text: इसकी हरी फलियों की भाजी तथा बीजों से दाल, पापड़ा, बड़े इत्यादि भोज्य पदार्थ बनाए जाते हैं। आयुर्वेद के मतानुसार इसकी दाल स्निग्ध, पौष्टिक, बलकारक, शुक्र, दुग्ध, मांस और मेदवर्धक; वात, श्वास और बवासीर के रोगों में हितकर तथा शौच को साफ करनेवाली है।


title: उड़द दाल

text: रासायनिक विश्लेषणों से इसमें स्टार्च 56 प्रतिशत, अल्बुमिनाएड्स 23 प्रतिशत, तेल सवा दो प्रतिशत और फास्फोरस ऐसिड सहित राख साढ़े चार प्रतिशत पाई गई है।


title: उड़द दाल

text: इसकी तासीर ठंडी होती है, अतः इसका सेवन करते समय शुद्ध घी में हींग का बघार लगा लेना चाहिए। इसमें भी कार्बोहाइड्रेट, विटामिन्स, केल्शियम व प्रोटीन पर्याप्त मात्रा में पाए जाते हैं। बवासीर, गठिया, दमा एवं लकवा के रोगियों को इसका सेवन कम करना चाहिए।


title: लिंग चयन प्रतिषेध अधिनियम, 1994

text: पूर्व गर्भाधान और प्रसव पूर्व निदान तकनीक (PCPNDT) अधिनियम, 1994 भारत में कन्या भ्रूण हत्या और गिरते लिंगानुपात को रोकने के लिए भारत की संसद द्वारा पारित एक संघीय कानून है। इस अधिनियम से प्रसव पूर्व लिंग निर्धारण पर प्रतिबंध लगा दिया गया है।


title: लिंग चयन प्रतिषेध अधिनियम, 1994

text: प्री-नेटल डायग्नोस्टिक टेक्निक ‘पीएनडीटी’ एक्ट 1996, के तहत जन्म से पूर्व शिशु के लिंग की जांच पर पाबंदी है। ऐसे में अल्ट्रासाउंड या अल्ट्रासोनोग्राफी कराने वाले जोड़े या करने वाले डाक्टर, लैब कर्मी को तीन से पांच साल सजा और 10 से 50 हजार जुर्माने की सजा का प्रावधान है। प्रत्येक आनुवांशिक परामर्श केंद्र, आनुवांशिक प्रयोगशाला या आनुवांशिक क्लिनिक परामर्श देने या प्रसव पूर्व निदान तकनीकों का संचालन करने में लगे हुए हैं, जैसे कि गर्भाधान से पहले और बाद में लिंग चयन की संभावनाओं के साथ इन विट्रो फर्टिलाइज़ेशन (आईवीएफ) पीसीसीपीटी अधिनियम के दायरे में आता है और इस पर प्रतिबंध है।


title: राजशेखर

text: राजशेखर (विक्रमाब्द 930- 977 तक) काव्यशास्त्र के पण्डित थे। वे गुर्जरवंशीय नरेश महेन्द्रपाल प्रथम एवं उनके बेटे महिपाल के गुरू एवं मंत्री थे। उनके पूर्वज भी प्रख्यात पण्डित एवं साहित्यमनीषी रहे थे। काव्यमीमांसा उनकी प्रसिद्ध रचना है। समूचे संस्कृत साहित्य में कुन्तक और राजशेखर ये दो ऐसे आचार्य हैं जो परंपरागत संस्कृत पंडितों के मानस में उतने महत्त्वपूर्ण नहीं हैं जितने रसवादी या अलंकारवादी अथवा ध्वनिवादी हैं। राजशेखर लीक से हट कर अपनी बात कहते हैं और कुन्तक विपरीत धारा में बहने का साहस रखने वाले आचार्य हैं।


title: राजशेखर

text: राजशेखर महाराष्ट्र देशवासी थे और यायावर वंश (क्षत्रिय) में उत्पन्न हुए थे किन्तु उनका जीवन बंगाल में बीता। इनकी माता का नाम शिलावती तथा पिता का नाम दुहिक या दुर्दुक था और वे महामंत्री थे। इनके प्रपितामह अकालजलद का विरद 'महाराष्ट्रचूड़ामणि' था। राजशेखर की पत्नी चौहान कुल की क्षत्राणी विदुषी महिला थी जिसका नाम अवंतिसुंदरी था। महेंद्रपाल के उपाध्याय होने के साथ ये उसके पुत्र महीपाल के भी कृपापात्र बने रहे। इन दोनों नरेशों के शिलालेख दसवीं शताब्दी के प्रथम चरण (९०० ई. और ९१७ ई.) के प्राप्त होते हैं अत: राजशेखर का समय ८८०-९२० ई. के लगभग मान्य है।


title: राजशेखर

text: राजशेखर की काव्यमीमांसा रीति-रस-अलंकार आदि किसी एक विषय को लेकर लिखी रचना नहीं है, किंतु अपनी नवीन प्रतिभाजन्य शैली द्वारा काव्य एवं कवि के समग्र प्रयोजनीय विषयों का एक महत्वपूर्ण एवं उपयोगी संकलन है। इस ग्रंथ का प्रथम अधिकरण ही उपलब्ध है जिसमें १८ अध्याय हैं। इसका नाम 'कवि रहस्य' है जो वस्तुत: कवि के रहस्य को प्रकट करता है। इसमें कवियों का श्रेणीनिर्धारण; कवियों के बैठने का क्रम, वेशभूषा आदि कर वर्णन है अत: इसमें प्रधान विषय कविशिक्षा का ही है। एक रोचक कथा को आधार बनाकर प्रवृत्ति, वृत्ति और रीति के संबंध में राजशेखर का कथन है कि काव्यपुरुष के अन्वेषण के समय उनकी प्रिया साहित्यवधू देश के विभिन्न अंचलों में विलक्षण वेशभूषा, विचित्र विलास और नवीन नवीन वचनविन्यास को धारण करती जाती थी। इस प्रकार प्रवृत्ति अर्थात् वेशविन्यासक्रम; वृत्ति अर्थात् विलासविन्यासक्रम और रीति अर्थात् वचनविन्यासक्रम के आधार को लेकर भारत के विभिन्न अंचलों की साहित्यिक संपदा एवं काव्यगत सौंदर्य की समीक्षा के विवेक पर राजशेखर ने विभिन्न प्रदेशों के नाम से विभिन्न काव्यशैलियों का तथ्यमूलक नामाकरण किया है।


title: राजशेखर

text: राजशेखर ने अपने को कविराज कहा है और कवियों की दस श्रेणियों में महाकवि के ऊपर उसको स्थान दिया है। राजशेखर ने अपने को वाल्मीकि, भर्तृमेष्ट और भवभूति की परंपरा का व्यक्त किया है। प्रदेश विशेष के आधार पपर चार प्रवृत्तियाँ मानते हुए भी राजशेखर ने वैदर्भी, गौड़ी और पांचाली, ये तीन ही रीतियाँ मानी हैं। काव्यमीमांसा से यह बात स्पष्ट हो जाती है कि राजशेखर के विचार में सूक्ष्मतापूर्वक प्रकृतिनिरीक्षण न करना कवि का महान दोष है। काव्यमीमांसा में देशकालविभाग का सुंदर ढंग से निरूपण काव्य में इसी प्रवृत्ति की अवतारणा की दृष्टि से किया गया प्रतीत होता है। 'कविसमय' शब्द का सर्वप्रथम प्रयोग भी राजशेखर ने ही किया है और इसकी परिभाषा में इसका संकेत भी कर दिया है। परवर्ती अनेक आलंकारिकों ने कविराज राजशेखर का अनुकरण किया है जिनमें क्षेमेंद्र, भोजराज, हेमचंद्र, वाग्भट्ट, केशव मिश्र, अजिसेन, देवेश्वर आदि उल्लेख्य हैं। क्षेमेंद्र ने अपने सुवृत्ततिलक में राजशेखर के शादूर्लविक्रीडित छंद की प्रशंसा की है और औचित्यविचारचर्चा में भी इनका उल्लेख किया है।


title: राजशेखर

text: 'बालभारत' या 'प्रचंडपांडव' और 'बालरामायण' क्रमश: रामायण और महाभारत की कथा के आधार पर निर्मित नाटक हैं। ये नाटक संभवत: 'बालानां सुखबोधाय' न होकर राजेश्वर की प्रारंभिक कृतियाँ रही हैं। 'कर्पूरमंजरी' सट्टक में प्रेमकथा निबद्ध है। 'विद्धशालभंजिका' भी एक प्रेमाख्यान है। कर्पूरमंजरी और काव्यमीमांसा प्रौढ़ काल की रचनाएँ हैं।


title: राजशेखर

text: आदिकवि वाल्मीकि, भर्तृमेष्ठ और भवभूति के अनंतर अपनी पीढ़ी की सत्ता को स्वीकार करते हुए कवि सगर्व कहता है-


title: कूर्म अवतार

text: कूर्म अवतार को 'कच्छप अवतार' (कछुआ के रूप में अवतार) भी कहते हैं। कूर्म के अवतार में भगवान विष्णु ने क्षीरसागर के समुद्रमंथन के समय मंदार पर्वत को अपने कवच पर संभाला था। इस प्रकार भगवान विष्णु, मंदर पर्वत और वासुकी नामक नाग की सहायता से देवों एंव असुरों ने समुद्र मंथन करके चौदह रत्नोंकी प्राप्ति की। इस समय भगवान विष्णु ने मोहिनी रूप भी धारण किया था।


title: कूर्म अवतार

text: नरसिंहपुराण के अनुसार कूर्मावतार द्वितीय अवतार है जबकि भागवतपुराण (१.३.१६) के अनुसार ग्यारहवाँ अवतार। शतपथ ब्राह्मण (७.५.१.५-१०), महाभारत (आदि पर्व, १६) तथा पद्मपुराण (उत्तराखंड, २५९) में उल्लेख है कि संतति प्रजनन हेतु प्रजापति, कच्छप का रूप धारण कर पानी में संचरण करता है। लिंगपुराण (९४) के अनुसार पृथ्वी रसातल को जा रही थी, तब विष्णु ने कच्छपरूप में अवतार लिया। उक्त कच्छप की पीठ का घेरा एक लाख योजन था। पद्मपुराण (ब्रह्मखड, ८) में वर्णन हैं कि इंद्र ने दुर्वासा द्वारा प्रदत्त पारिजातक माला का अपमान किया तो कुपित होकर दुर्वासा ने शाप दिया, "तुम्हारा वैभव नष्ट होगा।" परिणामस्वरूप लक्ष्मी समुद्र में लुप्त हो गई। पश्चात् विष्णु के आदेशानुसार देवताओं तथा असुरों ने लक्ष्मी को पुन: प्राप्त करने के लिए मंदराचल की मथानी तथा वासुकी की डोर बनाकर क्षीरसागर का मंथन किया। मंथन करते समय मंदराचल रसातल को जाने लगा तो विष्णु ने कच्छप के रूप में अपनी पीठ पर धारण किया और देवता और असुरों ने समुद्र से अमृत एवं लक्ष्मी सहित १४ रत्नों की प्राप्ति करके पूर्ववत् वैभव संपादित किया। एकादशी का उपवास लोक में कच्छपावतार के बाद ही प्रचलित हुआ। कूर्मपुराण में विष्णु ने अपने कच्छपावतार में ऋषियों से जीवन के चार लक्ष्यों (धर्म, अर्थ, काम तथा मोक्ष) की वर्ण।न किया था।


title: कूर्म अवतार

text: देवराज इंद्र के शौर्य को देख ऋषि दुर्वासा नें उन्हें पारिजात पुष्प की माला भेंट की परंतु इंद्र नें इसे ग्रहण न करते हुए ऐरावत को पहना दिया और ऐरावत नें उसे भूमि पर फेंक दिया, दुर्वासा ने इससे क्रोधित होकर देवताओं को श्राप दे दिया, इनके देवताओं पर अभिशाप के कारण, देवताओं ने अपनी शक्ति खो दी। इससे अत्यंत निराश होकर वे ब्रह्मा के पास मार्गदर्शन के लिए पहुँचे। उन्होंने देवताओं को भगवान विष्णु से संपर्क करने को कहा। विष्णु ने उन्हें यह सलाह दी कि वे क्षीर समुद्र का मंथन करें जिससे अमृत मिलेगी। इस अमृत को पीने से देवों की शक्ती वापस आ जाएगी अौर वे सदा के लिए अमर हो जाएँगे। इस विशाल कार्य को मन्दर पर्वत और नागराजवासुकी(नागराज शेषनाग के छोटे भाई) के सहारे से ही किया जा सकता था, जहाँ पर्वत को मथिनी का डंडा और वासुकी को रस्सी के समान उपयोग किया गया। इस कार्य के लिए असुरों का भी सहारा अवश्यक था और इसके कारण सभी देवता आतंकित हो गए। लेकिन विष्णु ने उनको समझाया और असुर देवों के पूछ्ने पर उनकी मदद करने के लिए तैयार हो गए, अमृत के लालच में।


title: कूर्म अवतार

text: वे समुद्र का मंथन करने लगे, जहाँ एक तरफ असुर थे और दूसरी तरफ देव थे। लेकिन इस मंथन करने से एक घातक जहर निकलने लगी जिससे घुटन होने लगी और सारी दुनिया पर खतरा आ गया। लेकिन भगवान महादेव बचाव के लिए आए और उस ज़हर का सेवन किया और अपने कंठ में उसे बरकरार रखा जिससे उनका नीलकंठ नाम पड़ा।


title: कूर्म अवतार

text: मंथन जारी रहा लेकिन धीरे धीरे पर्वत डूबने लगा। तभी भगवान विष्णु ने कूर्म अवतार (कछुआ) में अवतीर्ण हुए एक विशाल कछुए का अवतार लिया ताकि अपने पीठ कर पहाड़ को उठा सकें। उस कछुए के पीठ का व्यास 100,000 योजन था।


title: अहमदनगर

text: अहमदनगर (Ahmednagar) भारत के महाराष्ट्र राज्य के अहमदनगर ज़िले में स्थित एक नगर है। यह ज़िले का मुख्यालय भी है।


title: अहमदनगर

text: अहमदनगर निज़ामशाही सुल्तानों की राजधानी थी, जिन्होंने 1490 ई. में दक्खिन में बहमनी सल्तनत की एक नई शाखा की स्थापना की। अहमदनगर की स्थापना इस वंश के पहले सुल्तान अहमद निज़ामशाह ने की। अहमदनगर का इतिहास, वहाँ की शहज़ादी और बीजापुर के अली आदिलशाह की विधवा चाँदबीबी द्वारा 1595-1596 में अकबर के पुत्र युवराज मुराद का वीरतापूर्ण प्रतिरोध तथा मलिक अम्बर की सैनिक एवं प्रशासनिक कुशलता के कारण अधिक रोचक एवं महत्वपूर्ण है। अकबर ने जब इस पर हमला किया तो, चाँदबीबी ने उसकी सेनाओं का डट कर मुकाबला किया, परन्तु अंत में अकबर की विजय हुई। 1637 ई. में बादशाह शाहजहाँ ने अहमदनगर को मुग़ल साम्राज्य में मिला लिया और उसके बाद इस नगर का महत्त्व घट गया। यह अब भी एक बड़ा नगर है और इसी नाम के ज़िले का मुख्यालय है।


title: अहमदनगर

text: अहमदनगर की स्वतंत्रता बनाये रखने में मलिक अम्बर का योगदान था। यह अबीसीनियाई दास था, जो बाद में अपनी योग्यता के बल पर अहमदनगर का प्रमुख वज़ीर बना। इसने युद्ध की छापामार पद्धति को अपनाया तथा भूमि व्यवस्था में ठेकेदारी प्रथा को समाप्त कर रैयतवाड़ी व्यवस्था (जब्त प्रणाली) को लागू किया।


title: अहमदनगर

text: निज़ामशाही वंश के शासक बुरहान निज़ामशाह द्वितीय के शासन काल का प्रसिद्ध लेखक 'शाह ताहिर' हुआ। वह फ़ारसी भाषा का उत्कृष्ट विद्वान था। उसने 'फ़तहनामा', 'इन्सा-ए-ताहिर', 'तोहफा-ए-शाही' एवं 'रिशाल-ए-पाल' नामक ग्रंथो की रचना की। अहमदनगर के निज़ामशाही राज्य में 'सैय्यद अली तबतबाई' सर्वश्रेष्ठ इतिहासकार हुआ। उसने ‘बुरहान-ए-मासीर’ नाम से निज़ामशाही वंश के सुल्तानो का इतिहास लिखा। इस पुस्तक को 'तबतबाई' ने तत्कालीन सुल्तान 'बुरहान निजामशाह द्वितीय' को समर्पित किया।


title: अहमदनगर

text: अहमदनगर शहर का नाम प्रथम शासक अहमद निजाम शाह से प्रचलित हुआ है , जिन्होंने युद्ध के मैदान पर 1494 में शहर की स्थापना की ।जहां उन्होंने शक्तिशाली बहामनी बलों के खिलाफ लड़ाई जीती। यह भिंगार गांव की साइट के करीब था। बहमनी सल्तनत के टूटने के साथ, अहमद ने अहमदनगर में एक नया सल्तनत स्थापित किया, जिसे निजाम शाही राजवंश भी कहा जाता है।राजवंश.[4]


title: अहमदनगर

text: अहमदनगर में निजाम शाही कालीन अनेक दर्जन इमारतें और स्थल उपलब्ध हैं। अहमदनगर किला, जिसे एक बार लगभग अपाराजित माना जाता था जिसे अंग्रेजों ने जीतकर उसमें भारतीय स्वतंत्रता संग्राम में सहभागी जवाहरलाल नेहरू (भारत के पहले प्रधान मंत्री) और अन्य भारतीय राष्ट्रवादियों स्थानबद्ध करके इस किले में रखा था। कुछ कमरे एक संग्रहालय में परिवर्तित कर दिए गए हैं। 1 9 44 में अहमदनगर किले में अंग्रेजों द्वारा दिए गए कारावास के दौरान, नेहरू ने प्रसिद्ध पुस्तक द डिस्कवरी ऑफ इंडिया लिखा था। अहमदनगर शहर में देश के सुप्रसिध्द रक्षा विभाग के कोर सेंटर एंड स्कूल (एसीसी एंड एस), मैकेनाइज्ड इन्फैंट्री रेजिमेंटल सेंटर (एमआईआरसी), वाहन अनुसंधान और विकास प्रतिष्ठान (वीआरडीई) और गुणवत्ता आश्वासन वाहन (सीक्यूएवी) के नियंत्रक कार्यालय है। भारतीय सेना में आर्मड़ कोर के लिए रक्षा विभाग का प्रशिक्षण और भर्ती एसीसी और एस में होती है।


title: अहमदनगर

text: अहमदनगर अपेक्षाकृत छोटा शहर है और मुंबई और पुणे के आसपास के पश्चिमी महाराष्ट्र शहरों की तुलना में यहाँ कम विकास दिखायी देता है। अहमदनगर 1 9 चीनी कारखानों का घर है और सहकारी आंदोलन का जन्मस्थान भी है। बहुत कम बारिश के कारण अहमदनगर अक्सर सूखे से ग्रस्त हैं। दैनिक जीवन संचार के लिए मराठी प्राथमिक भाषा है। अहमदनगर ने हाल ही में 2031 तक शहर के विकास की योजना प्रकाशित की है।


title: अहमदनगर

text: अहमदनगर में भारतीय रक्षा विभाग का सुप्रसिध्द कोर सेंटर एंड स्कूल (एसीसी एंड एस), मैकेनाइज्ड इन्फैंट्री रेजिमेंटल सेंटर (एमआईआरसी), वाहन अनुसंधान और विकास प्रतिष्ठान (वीआरडीई) और गुणवत्ता आश्वासन वाहन (सीक्यूएवी) के नियंत्रक कार्यालय है। भारतीय सेना में आर्मड़ कोर के लिए रक्षा विभाग का प्रशिक्षण और भर्ती एसीसी और एस में होती है।। इतिहास में इस शहर में अन्य सेना के साथ ब्रिटिश सेना के रॉयल टैंक कोर / इंडियन आर्मड़ कोर का आधारभूत सैन्य बल का केंद्र था । इस शहर में दुनिया में सैन्य टैंकों का दूसरा सबसे बड़ा संग्राहालय और एशिया में सबसे बड़ा टैंक संग्राहालय है।


title: अहमदनगर

text: पश्चिमी घाट के बारिश-छाया क्षेत्र में स्थित अहमदनगर में नवंबर से मध्य जून तक मुख्य रूप से गर्म और शुष्क जलवायु का मौसम रहता है।


title: अहमदनगर

text: अहमदनगर के प्रमुख ऐतिहासिक स्थलों में मुग़ल महल, बाग़ व चांद बिबी का मकबरा व अहमद निज़ाम शाह का क़िला है, जहाँ 1940 में पंडित नेहरु नज़रबंद रहे। पर्यटकों के देखने के लिए यहां अनेक विरासतें हैं। अहमदनगर के अनेक क़िले, मंदिर आदि सैलानियों को अपनी तरफ आकर्षित करते हैं। संत कवि महिपति महाराज, सोलाहवीं सदी के संत कवि जिन्होंने भारतीय संतों का पद्यमय परिचय संत लीलामृत, भक्ति विजय आदि ग्रंथों के द्वारा दिया है। उनका समाधि स्थल ताहराबाद, ता.राहूरी जि.अहमदनगर स्थित है। उनका कुलनाम कांबळे है जो कर्नाटक की सीमा से राहूरी आए थे। देशस्थ ऋवेदी ब्राह्मण जो कुलकर्णी का काम देखते थें। उनकी रचनाओं का अँग्रेजी अनुवाद राहूरी के ईसाई धर्मगुरु ने किया था जिसका प्रकाशन अमरिका में किया गया था।


title: अहमदनगर

text: अहमदनगर शहर में सेप्लेन सेवा द्वारा हवाई कनेक्टिविटी है। सेप्लेन के लिए बंदरगाह मुला बांध जल जलाशय में स्थित है, अहमदनगर शहर से 30 मिनट दूर है। मेरिटाइम एनर्जी हेली एयर सर्विसेज प्राइवेट द्वारा दी जाने वाली सेवा (MEHAIR)। 22 सितंबर 2014 से कार्यरत। जुहू, मुंबई से मुला बांध तक उपलब्ध है। यह सेवा अब बड़ी संख्या में तीर्थयात्रियों को मेहराबाद, शिरडी और शनि शिंगनपुर की पवित्र स्थलों पर यात्रा करने में सक्षम बनाती है ताकि वे अपने गंतव्य तक जल्दी और आसानी से यात्रा कर सकें।


title: अहमदनगर

text: अहमदनगर रेलवे स्टेशन (स्टेशन कोड: एएनजी) भारतीय रेलवे के केंद्रीय रेलवे क्षेत्र के सोलापुर डिवीजन से संबंधित है। अहमदनगर में पुणे, मनमाड, कोपरगांव, शिरडी, दौंड, गोवा, नासिक और नई दिल्ली, मुंबई, चेन्नई, कोलकाता, बैंगलोर, अहमदाबाद जैसे अन्य मेट्रो शहरों के साथ रेल कनेक्टिविटी है। इस स्टेशन पर 41 एक्सप्रेस ट्रेनें रुकती हैं। भारत के अन्य प्रमुख शहरों में सीधी रेल कनेक्टिविटी की मांग अभी भी है।


title: अहमदनगर

text: अहमदनगर महाराष्ट्र और अन्य राज्यों के प्रमुख शहरों के साथ सड़कों से अच्छी तरह से जुड़ा हुआ है। अहमदनगर में औरंगाबाद, परभणी, नांदेड़, पुणे, नासिक, बीड, सोलापुर, उस्मानाबाद के लिए 4 लेन सड़क कनेक्टिविटी है। तेलंगाना में आदिलाबाद के पास कल्याण से निर्मल तक राष्ट्रीय राजमार्ग 222 शहर से गुजरता है। महाराष्ट्र राज्य सड़क परिवहन निगम (एमएसआरटीसी) और विभिन्न निजी परिवहन ऑपरेटर राज्य के सभी हिस्सों में शहर को जोड़ने वाली बस सेवा प्रदान करते हैं।


title: अहमदनगर

text: आसपास के क्षेत्रों का मुख्य पेशा कृषि है, लेकिन वर्षा की स्थिति अत्यन्त अविश्वसनीय होने के कारण खाद्यान्न की कमी एक चिरस्थायी समस्या है। बाजरा, गेहूँ और कपास इस क्षेत्र की प्रमुख शुष्क फ़सलें हैं, जबकि गन्ना सबसे महत्त्वपूर्ण सिचिंत फ़सल है। उद्योगों में चीनी प्रसंस्करण तथा कपास ओटाई व गांठ बनाने का काम प्रमुख है।


title: अहमदनगर

text: यहाँ मुख्यतः सूती वस्त्र और चर्म-परिशोधन का उद्योग होता है। यह एक व्यावसायिक केन्द्र भी है। अहमदनगर जिला में सबसे जादा चीनी के कारखाने हैं। अहमदनगर में सबसे पहेला चीनी कारखाना बना। यहा काइनेटिक जैसी कंपनियों के संयंत्र हैं। शहर में नागापुर एक बड़ा औद्योगिक क्ष्रेत्र हैं। शहर में (VRDE) जेसे केंद्र स्थापित क्ष्रेत्र है।


title: अहमदनगर

text: अहमदनगर शहर व्यापार और अर्थव्यवस्था के सामने एक बहुत ही उज्ज्वल भविष्य रखता है। आखिरकार, यह एक प्रसिद्ध तथ्य है कि शहर में आर्थिक विकास के लिए अत्यधिक अप्रत्याशित क्षमता है। अहमदनगर जिले में पहले से ही महाराष्ट्र में सबसे ज्यादा चीनी सहकारी कारखानों की संख्या है, जो अहमदनगर जिले के अहमदनगर शहर के साथ-साथ कई कस्बों और गांवों के आर्थिक विकास का मुख्य चालक भी है।


title: अहमदनगर

text: यह विनिर्माण और सेवा क्षेत्र है कि अहमदनगर आने वाले दशकों में अपनी आर्थिक वृद्धि को लेकर उत्सुकता से देख रहे हैं। महाराष्ट्र सरकार और अहमदनगर के स्थानीय प्रशासकों को पूरी तरह से पता है कि अहमदनगर को आर्थिक रूप से शक्तिशाली खिलाड़ी बनाने और कम कृषि क्षेत्र द्वारा उत्पन्न कम आर्थिक विकास की भरपाई करने के लिए इन दोनों क्षेत्रों का विकास बहुत महत्वपूर्ण है।


title: अहमदनगर

text: विनिर्माण पक्ष पर, अहमदनगर पहले ही एक बड़ी प्रगति कर चुका है। अहमदनगर शहर के बाहरी इलाके में स्थित विशाल एमआईडीसी (महाराष्ट्र औद्योगिक विकास निगम) क्षेत्र पहले से ही 42 बड़े पैमाने पर उद्योग समेत 200 से अधिक उद्योगों का घर है। सन फार्मास्युटिकल्स लिमिटेड, लार्सन एंड टुब्रो लिमिटेड, क्रॉम्प्टन ग्रीव्स लिमिटेड और काइनेटिक इंजीनियरिंग जैसी प्रशंसित भारतीय कंपनियां लिमिटेड एमआईडीसी क्षेत्र में अपने कारखानों है। इसके अलावा, वीडियोकॉन और किर्लोस्कर जैसी अन्य प्रशंसित भारतीय कंपनियों में अहमदनगर शहर के अन्य हिस्सों में भी उनकी कारखानियां हैं।


title: अहमदनगर

text: कहने की जरूरत नहीं है, आज ये उद्योग अहमदनगर की अर्थव्यवस्था की रीढ़ हैं, क्योंकि वे स्थानीय लोगों के लिए भारी रोजगार पैदा करते हैं। अनुमान है कि अहमदनगर शहर के 1 लाख से अधिक लोग एमआईडीसी और अहमदनगर शहर के अन्य क्षेत्रों में स्थित विभिन्न उद्योगों में कार्यरत हैं। हालांकि, अहमदागर की औद्योगिक क्षेत्र में सभ्य सफलता सेवा क्षेत्र में इसके कम प्रदर्शन से काफी बाधित है। वास्तव में, कुछ बैंकों के अलावा, वित्त कंपनियों और सॉफ्टवेयर कंपनियों अहमदनगर के पास सेवा क्षेत्र के सामने दिखाने के लिए कुछ भी नहीं है। सेवा क्षेत्र में बहुत जरूरी उछाल देने के लिए महाराष्ट्र सरकार ने एमआईडीसी क्षेत्र में एक आईटी पार्क का निर्माण किया है, लेकिन किसी भी प्रमुख भारतीय आईटी कंपनियों या अंतरराष्ट्रीय आईटी कंपनियों ने अभी तक एक शाखा खोलना नहीं है। सेवा क्षेत्र में अहमदनगर की विफलता मुख्य रूप से आवश्यक कौशल की कमी और प्रशासन की उदासीनता के कारण भी हो सकती है।


title: अहमदनगर

text: अहमदनगर का कृषि क्षेत्र हमेशा लाभदायक रहा है। यह इस तथ्य के कारण है कि पूरे अहमदनगर जिले सूखे क्षेत्र में आता है। और इसलिए सभी कृषि भूमि, जो मुख्य रूप से अहमदनगर के आस-पास के कस्बों / गांवों में केंद्रित हैं, आज भी दुर्लभ खाद्य अनाज उत्पादन का उत्पादन जारी रखते हैं। कृषि क्षेत्र से बहुत कम या कोई मदद नहीं, यह निष्कर्ष निकालना पर्याप्त है कि अहमदनगर की आर्थिक किस्मत आने में दशकों अपने सेवा क्षेत्र के पुनरुद्धार और विनिर्माण क्षेत्र के आगे विकास पर काफी निर्भर हैं।


title: अहमदनगर

text: अहमदनगर की शिक्षा संस्थाओं में विद्यार्थी राज्य के सभी भागों से आते हैं। यहां कई सरकारी एवं प्राइवेट सन्स्थान हैं जो कला, विज्ञान, प्रोद्योगिकी, आयुर्विज्ञान, कानून और मैनेजमेंट की शिक्षा प्रदान करते हैं। अहमदनगर कॉलेज की स्थापना 1947 में हुई थी। जिले के कुछ प्रमुख कॉलेज निम्न हैं:


title: स्टेथोस्कोप

text: फ्रांस के चिकित्सक रेते लैनेक ने 1816 ई. में उर-परीक्षण के लिए एक यंत्र की खोज की, जिसके आधार पर प्रचलित परिश्रावक का निर्माण हुआ है। आजकल प्राय: सभी चिकित्सक द्विकर्णीय यंत्र को ही उपयोग में लाते हैं। इसके दो भाग होते हैं, एक वक्षखंड जो घंटी या प्राचीर प्रकार का होता है तथा दूसरा कर्णखंड। ये दोनों रबर की नलिकाओं द्वारा जुड़े रहते हैं। हृदय, फेफड़े, आँत, नाड़ियाँ और वाहनियाँ आदि जब रोग से ग्रस्त हो जाती हैं तब चिकित्सक इसी यंत्र द्वारा उनसे निकली ध्वनि को सुनकर जानता है कि ध्वनि नियमित है या अनियमित। अनियमित ध्वनि रोग का संकेत करती है। इस यंत्र से ध्वनि तेज पड़ती है। रोगपरीक्षण में एक अच्छे परिश्रावक का होना अति आवश्यक है।


title: घारापुरी गुफाएँ

text: घारापुरी गुफाएँ (मराठी: घारापुरीची लेणी; अंग्रेज़ी: एलीफेंटा) भारत में मुम्बई के गेट वे ऑफ इण्डिया से लगभग १२ किलोमीटर दूर स्थित एक स्थल है जो अपनी कलात्मक गुफाओं के कारण प्रसिद्ध है। यहाँ कुल सात गुफाएँ हैं। मुख्य गुफा में २६ स्तंभ हैं, जिसमें शिव को कई रूपों में उकेरा गया हैं। पहाड़ियों को काटकर बनाई गई ये मूर्तियाँ दक्षिण भारतीय मूर्तिकला से प्रेरित है। इसका ऐतिहासिक नाम घारपुरी है। यह नाम मूल नाम अग्रहारपुरी से निकला हुआ है। एलिफेंटा नाम पुर्तगालियों द्वारा यहाँ पर बने पत्थर के हाथी के कारण दिया गया था। यहाँ हिन्दू धर्म के अनेक देवी देवताओं कि मूर्तियाँ हैं। ये मंदिर पहाड़ियों को काटकर बनाये गए हैं। यहाँ भगवान शंकर की नौ बड़ी-बड़ी मूर्तियाँ हैं जो शंकर जी के विभिन्न रूपों तथा क्रियाओं को दिखाती हैं। इनमें शिव की त्रिमूर्ति प्रतिमा सबसे आकर्षक है। यह मूर्ति २३ या २४ फीट लम्बी तथा १७ फीट ऊँची है। इस मूर्ति में भगवान शंकर के तीन रूपों का चित्रण किया गया है। इस मूर्ति में शंकर भगवान के मुख पर अपूर्व गम्भीरता दिखती है।


title: घारापुरी गुफाएँ

text: दूसरी मूर्ति शिव के पंचमुखी परमेश्वर रूप की है जिसमें शांति तथा सौम्यता का राज्य है। एक अन्य मूर्ति शंकर जी के अर्धनारीश्वर रूप की है जिसमें दर्शन तथा कला का सुन्दर समन्वय किया गया है। इस प्रतिमा में पुरुष तथा प्रकृति की दो महान शक्तियों को मिला दिया गया है। इसमें शंकर तनकर खड़े दिखाये गये हैं तथा उनका हाथ अभय मुद्रा में दिखाया गया है। उनकी जटा से गंगा, यमुना और सरस्वती की त्रिधारा बहती हुई चित्रित की गई है। एक मूर्ति सदाशिव की चौमुखी में गोलाकार है। यहाँ पर शिव के भैरव रूप का भी सुन्दर चित्रण किया गया है तथा तांडव नृत्य की मुद्रा में भी शिव भगवान को दिखाया गया है। इस दृश्य में गति एवं अभिनय है। इसी कारण अनेक लोगों के विचार से एलिफेण्टा की मूर्तियाँ सबसे अच्छी तथा विशिष्ट मानी गई हैं। यहाँ पर शिव एवं पार्वती के विवाह का भी सुन्दर चित्रण किया गया है। १९८७ में यूनेस्को द्वारा एलीफेंटा गुफाओं को विश्व धरोहर घोषित किया गया है।


title: घारापुरी गुफाएँ

text: यह पाषाण-शिल्पित मंदिर समूह लगभग ६,००० वर्ग फीट के क्षेत्र में फैला है, जिसमें मुख्य कक्ष, दो पार्श्व कक्ष, प्रांगण व दो गौण मंदिर हैं। इन भव्य गुफाओं में सुंदर उभाराकृतियां, शिल्पाकृतियां हैं व साथ ही हिन्दू भगवान शिव को समर्पित एक मंदिर भी है। ये गुफाएँ ठोस पाषाण से काट कर बनायी गई हैं। यह गुफाएं नौंवीं शताब्दी से तेरहवीं शताब्दी तक के सिल्हारा वंश (८१००–१२६०) के राजाओं द्वारा निर्मित बतायीं जातीं हैं। कई शिल्पाकृतियां मान्यखेत के राष्ट्रकूट वंश द्वारा बनवायीं हुई हैं। (वर्तमान कर्नाटक में)।


title: चौधरी ब्रह्म प्रकाश

text: चौधरी ब्रह्म प्रकाश (1918–1993) भारत के स्वतंत्रता संग्राम सेनानी तथा दिल्ली के प्रथम मुख्यमंत्री थे। वे लोकसभा के सदस्य भी रहे। १९४० में महात्मा गाँधी द्वारा चलाये गये व्यक्तिगत सत्याग्रह आन्दोलन में उन्होने महत्वपूर्ण भूमिका निभायी। १९४२ के भारत छोड़ो आन्दोलन में 'भूमिगत नेताओं' में वे भी थे। स्वतंत्रता संग्राम के समय वे कई बार जेल गये।


title: चौधरी ब्रह्म प्रकाश

text: चौधरी भ्रह्म प्रकाश पश्चिमोत्तर दिल्ली के शकूरपुर से थे। 'शेर–ए-दिल्ली' एवं 'मुगले आज़म' के नाम से मशहूर चौधरी ब्रह्म प्रकश 1952 से 1955 तक दिल्ली के मुख्यमंत्री रहे। वह केवल 33 साल की उम्र में दिल्ली के मुख्यमंत्री बने और उस समय के सबसे युवा मुख्यमंत्री थे। उन्हें भारत के प्रथम निर्दलीय मुख्यमंत्री बनने का भी गौरव प्राप्त है।बाद में वे सांसद बने तथा केन्द्रीय खाद्य, कृषि, सिंचाई और सहकारिता मंत्री के रूप में उल्लेखनीय कार्य किये। 1977 में उन्होंने पिछड़ी, अनुसूचित जातियों व अल्पसंख्यकों का एक राष्ट्रीय संघ बनाया। राष्ट्र के प्रति उनके उल्लेखनीय योगदान के लिए उनके सम्मान में 11 अगस्त 2001 स्मारक डाक टिकट जारी किया गया।


title: चौधरी ब्रह्म प्रकाश

text: दिल्ली के प्रथम मुख्यमंत्री, यदुवंश गौरव चौधरी ब्रहम प्रकाश यादव जी के 101 वे जन्मदिवस के अवसर पर श्रद्धान्जलि स्वरूप :


title: ग्रासनली

text: ग्रासनाल या ग्रासनली या ग्रसिका (esophagus / ईसोफैगस) लगभग 25 सेंटीमीटर लंबी एक संकरी पेशीय नली होती है जो मुख के पीछे ग्रसनी से आरम्भ होती है, श्वास नलिका और हृदय के पीछे से होते हुए वक्ष के थोरेसिक डायफ़्राम से गुजरती है और आमाशय के सबसे ऊपरी भाग में आकर जुड़ती है। ग्रासनली, ग्रसनी से जुड़ी तथा नीचे आमाशय में खुलने वाली नली होती है। इसी नलिका से होकर भोजन आमाशय में पहुंच जाता है।


title: ग्रासनली

text: ग्रासनली की दीवार महीन मांसपेशियों की दो परतों की बनी होती है जो ग्रासनली से बाहर तक एक सतत परत बनाती हैं और लंबे समय तक धीरे-धीरे संकुचित होती हैं। इन मांसपेशियों की आंतरिक परत नीचे जाते छल्लों के रूप में घुमावदार मार्ग में होती है, जबकि बाहरी परत लंबवत होती है। ग्रासनली के शीर्ष पर ऊतकों का एक पल्ला होता है जिसे एपिग्लॉटिस कहते हैं जो निगलने के दौरान के ऊपर बंद हो जाता है जिससे भोजन श्वासनली में प्रवेश न कर सके। चबाया गया भोजन इन्हीं पेशियों के क्रमाकुंचन के द्वारा ग्रासनली से होकर उदर तक धकेल दिया जाता है। ग्रासनली से भोजन को गुज़रने में केवल सात सेकंड लगते हैं और इस दौरान पाचन क्रिया नहीं होती।


title: मलायकेतु

text: मल्यकेतु पौरव नरेश पोरस या पुरूवास का उत्तराधिकारी था जिसके बारे मे यह कहा जाता हैं कि उसने अकेले सिकंदर के आक्रमण मे 12 लोगो को मौत के घाट उतारा था। यह महारानी लाची व महाराज पोरस का पुत्र था जिसका  नामकरण स्वयं चाणक्य ने किया था।यह 315ईसा पूर्व मे पौरवराष्ट्र का सम्राट बना। यह एक वीर योद्धा था जिसने अपने पिता के हत्यारे की हत्या कर दी थी। अमात्य राक्षस जो कि मगध के सम्राट धनानंद का मंत्री था उसने चंद्रगुप्त मौर्य के विरुद्ध एक योजना बनाई और उसे मारने की कोशिश की, लेकिन ऐसा करने में असफल रहे और बाद में चंद्रगुप्त मौर्य द्वारा पौरव साम्राज्य को जीत लिया गया। उसके शासनकाल में पौरव साम्राज्य में भी भारी गिरावट देखी गई।


title: दरभंगा राज

text: दरभंगा राज बिहार प्रान्त के मिथिला क्षेत्र में लगभग 8380 किलोमीटर के दायरे में फैला हुआ था। इसका मुख्यालय दरभंगा शहर था। इस राज की स्थापना मैथिल ब्राह्मण जमींदारों ने 16वीं सदी की शुरुआत में की थी। ब्रिटिश राज के दौरान तत्कालीन बंगाल के 18 सर्किल के 4,495 गाँव दरभंगा नरेश के शासन में थे। राज के शासन-प्रशासन को देखने के लिए लगभग 7,500 अधिकारी बहाल थे। भारत के रजवाड़ों में एवं प्राचीन संस्कृति को लेकर दरभंगा राज का अपना महत्त्वपूर्ण स्थान रहा है।


title: दरभंगा राज

text: दरभंगा-महाराज खण्डवाल कुल से थे जिसके शासन-संस्थापक श्री महेश ठाकुर थे। इनका गोत्र शाण्डिल्य था। उनकी अपनी विद्वता व उनके शिष्य रघुनन्दन की विद्वता की चर्चा सम्पूर्ण भारत में उत्कृष्ट स्तर पर था। महाराजा मानसिंह के सहयोग से शहंशाह अकबर द्वारा उन्हें राज्य की स्थापना के लिए अपेक्षित सहयोग व धन प्राप्त हुई थी।


title: दरभंगा राज

text: खण्डवाल राजवंश भारत में कई ब्राह्मण राजवंशों में से एक था, जिसने 1960 के दशक तक मुगल सम्राट अकबर के समय से मिथिला / तिरहुत क्षेत्र में शासन किया था। उन्हें 'दरभंगा राज' के नाम से जाना जाने लगा। उनकी भूमि की सीमा, जो समय के साथ संक्रामक, विविध नहीं थी, और उनके स्वामित्व का क्षेत्र उस क्षेत्र की तुलना में छोटा था जिसे उन्हें स्वच्छता व्यवस्था के तहत प्रदान किया गया था। एक विशेष रूप से महत्वपूर्ण कमी तब हुई जब ब्रिटिश राज के प्रभाव के कारण वे उन क्षेत्रों पर नियंत्रण खो बैठे जो नेपाल में थे, लेकिन फिर भी, उनकी पकड़ काफी थी। एक अनुमान से पता चलता है कि जब उनका शासन समाप्त हुआ, तो लगभग 4500 गाँवों के साथ, प्रदेशों में लगभग 6,200 वर्ग किलोमीटर (2,400 वर्ग मील) शामिल थे।


title: दरभंगा राज

text: वह क्षेत्र जो अब भारत के बिहार राज्य के उत्तरी भाग में शामिल है, तुगलक वंश के साम्राज्य के अंत में अराजकता की स्थिति में था। तुगलक ने बिहार पर नियंत्रण कर लिया था, और तुगलक साम्राज्य के अंत से लेकर 1526 में मुगल साम्राज्य की स्थापना तक क्षेत्र में अराजकता और अराजकता थी। अकबर (1556-1605) ने महसूस किया कि मिथिला के करों को केवल तभी एकत्र किया जा सकता है यदि कोई राजा हो जो वहाँ शांति सुनिश्चित कर सके। मिथिला क्षेत्र में ब्राह्मणों में विशेष रूप से सम्पन्नता थी और मिथिला में पहले ब्राह्मण राजा थे।


title: दरभंगा राज

text: अकबर ने खण्डवाल वंश के राजपंडित चंद्रपति ठाकुर को दिल्ली बुलाया और उनसे अपने एक बेटे का नाम रखने को कहा, जिसे मिथिला में उसकी जमीनों के लिए कार्यवाहक और कर संग्रहकर्ता बनाया जा सके। चंद्रपति ठाकुर ने अपने मध्य पुत्र का नाम महेश ठाकुर रखा और अकबर ने 1577 ई. में राम नवमी के दिन महेश ठाकुर को मिथिला का कार्यवाहक घोषित किया।


title: दरभंगा राज

text: राज दरभंगा ने बेतिया, तराई और बंजारों के सरदारों से विद्रोह को दबाने में नवाबों की मदद के लिए अपनी सेना का इस्तेमाल किया।


title: दरभंगा राज

text: महेश ठाकुर के परिवार और वंशजों ने धीरे-धीरे सामाजिक, कृषि और राजनीतिक मामलों में अपनी शक्ति को मजबूत किया और उन्हें मधुबनी के राजा के रूप में माना जाने लगा। दरभंगा 1762 से राज दरभंगा परिवार की शक्ति की गढ़ बन गया। मधुबनी जिले में स्थित राजनगर बिहार में उनका एक महल भी था। उन्होंने स्थानीय लोगों से जमीन खरीदी। उन्हें एक खंडवला परिवार (सबसे अमीर जमींदार) के रूप में जाना जाता है।


title: दरभंगा राज

text: बीस साल (1860-1880) की अवधि के लिए, दरभंगा राज को ब्रिटिश राज द्वारा कोर्ट ऑफ वार्ड्स के अधीन रखा गया था। इस अवधि के दौरान, दरभंगा राज उत्तराधिकार को लेकर मुकदमेबाजी में शामिल था। इस मुकदमेबाजी ने तय किया कि संपत्ति असंभव थी और उत्तराधिकार को प्राइमोजेनरी द्वारा नियंत्रित किया जाना था। दरभंगा सहित क्षेत्र में जमींदारी वास्तव में समय-समय पर वार्ड ऑफ कोर्ट के हस्तक्षेप की मांग करती है, क्योंकि ब्रिटिश अधिकारियों के नेतृत्व, जिन्होंने बुद्धिमानी से धन का निवेश किया था, उनकी आर्थिक स्थिति को बढ़ावा देने की प्रवृत्ति थी। संपत्ति इस समय से पहले किसी भी घटना में बुरी तरह से चल रही थी: दोनों भाई-भतीजावाद और चाटुकारिता से प्रभावित एक जटिल प्रणाली ने परिवार की किराये की आय को नाटकीय रूप से प्रभावित किया था। न्यायालय द्वारा शुरू की गई नौकरशाही प्रणाली, जिसके नियुक्त अधिकारियों का क्षेत्र से कोई संबंध नहीं था, ने इस मुद्दे को सुलझाया, हालांकि मालिकों के लिए जो सबसे अच्छा था, उस पर पूरी तरह से ध्यान केंद्रित किया जा रहा है, लेकिन किरायेदारों के परिणामों पर विचार किए बिना ऐसा किया।


title: दरभंगा राज

text: 19 वीं सदी के अंत में, दरभंगा एस्टेट के 47 प्रतिशत फसली क्षेत्र का उपयोग चावल की खेती के लिए किया गया था। कुल खेती का तीन प्रतिशत उस समय इंडिगोट को दिया गया था, जो रासायनिक रंगों की शुरूआत से पहले इस फसल के लिए क्षेत्र के सबसे महत्वपूर्ण केंद्रों में से एक था।


title: दरभंगा राज

text: 1947 में ब्रिटिश शासन से भारत की स्वतंत्रता के बाद, भारत सरकार ने कई भूमि सुधार कार्यों की शुरुआत की और जमींदारी व्यवस्था को समाप्त कर दिया गया। दरभंगा राज की शक्ति व अस्तित्व कम होती चली गई।


title: दरभंगा राज

text: राज दरभंगा के अंतिम शासक महाराजा बहादुर सर श्री कामेश्वर सिंह थे। 1962 ई. में एक उत्तराधिकारी का नाम लिए बिना उनका निधन हो गया।


title: दरभंगा राज

text: दरभंगा के राज परिवार की उत्पत्ति, अकबर द्वारा महेश ठाकुर को तिरहुत की सरकार के अनुदान से पता लगाया गया है। दरभंगा राज के सिद्धांत के समर्थकों का तर्क था कि यह प्रिवी काउंसिल द्वारा आयोजित किया गया था, कि शासक एक वंशानुगत वंशानुगत उत्तराधिकारी द्वारा शासित उत्तराधिकार था। समर्थकों का तर्क है कि 18 वीं शताब्दी के अंत तक, अंग्रेजों द्वारा बंगाल और बिहार की विजय तक तिरहुत की सरकार व्यावहारिक रूप से एक स्वतंत्र राज्य थी।


title: दरभंगा राज

text: सिद्धान्त के विरोधियों का तर्क है कि दरभंगा राज कभी भी एक राज्य नहीं था, बल्कि रियासत की सभी सीमाओं के साथ एक जमींदार था। दरभंगा राज के शासक भारत में सबसे बड़े ज़मींदार थे, और इस तरह राजा, और बाद में महाराजा और महाराजाधिराज कहलाते थे। उन्हें शासक राजकुमार का दर्जा दिया गया था। आगे, बंगाल और बिहार पर विजय प्राप्त करने के बाद, ब्रिटिश राज ने स्थायी निपटान की शुरुआत की, और दरभंगा के राजा को केवल जमींदार के रूप में मान्यता दी गई। राज दरभंगा ने दरभंगा के पुराने जमीनदार, कचहरी के खान साहिब की डेहरी में पुराने लगान (भूमि कर) का भी भुगतान किया।


title: दरभंगा राज

text: 1.राजा महेश ठाकुर – 1556–1569 ई. तक। इनकी राजधानी वर्तमान मधुबनी जिले के भउर (भौर) ग्राम में थी, जो मधुबनी से करीब 10 मील पूरब लोहट चीनी मिल के पास है।


title: दरभंगा राज

text: 2.राजा गोपाल ठाकुर – 1569–1581 तक। इनके काशी-वास ले लेने के कारण इनके अनुज परमानन्द ठाकुर गद्दी पर बैठे।


title: दरभंगा राज

text: 4.राजा शुभंकर ठाकुर – (इन्होंने अपने नाम पर दरभंगा के निकट शुभंकरपुर नामक ग्राम बसाया।) इन्होंने अपनी राजधानी को मधुबनी के निकट भउआरा (भौआरा) में स्थानान्तरित किया।


title: दरभंगा राज

text: 7.राजा महिनाथ ठाकुर – 1668–1690 तक। ये पराक्रमी योद्धा थे। इन्होंने मिथिला की प्राचीन राजधानी सिमराँव परगने के अधीश्वर सुगाओं-नरेश गजसिंह पर आक्रमण कर हराया था।


title: दरभंगा राज

text: 9.राजा राघव सिंह – 1700–1739 तक। (इन्होंने 'सिंह' की उपाधि धारण की।) इन्होंने अपने प्रिय खवास वीरू कुर्मी को कोशी अंचल की व्यवस्था सौंप दी थी। शासन-मद में उसने अपने इस महाराज के प्रति ही विद्रोह कर दिया। महाराज ने वीरतापूर्वक विद्रोह का शमन किया तथा नेपाल तराई के पँचमहाल परगने के उपद्रवी राजा भूपसिंह को भी रण में मार डाला। इनके ही कुल के एक कुमार एकनाथ ठाकुर के द्वेषवश उभाड़ने से बंगाल-बिहार के नवाब अलीवर्दी खान इन्हें सपरिवार बन्दी बनाकर पटना ले गया तथा बाद में भाद्रपद शुक्ल चतुर्थी को कर निर्धारित कर मुक्त कर दिया। माना गया है कि इसी कारण मिथिला में यह तिथि पर्व-तिथि बन गयी और इस तिथि को कलंकित होने के बावजूद चन्द्रमा की पूजा होने लगी। मिथिला के अतिरिक्त भारत में अन्यत्र कहीं चौठ-चन्द्र नहीं मनाया जाता है। यदि कहीं है तो मिथिलावासी ही वहाँ रहने के कारण मनाते हैं।


title: दरभंगा राज

text: 11.राजा नरेन्द्र सिंह (राघव सिंह के द्वितीय पुत्र) – 1743–1770 तक। इनके द्वारा निश्चित समय पर राजस्व नहीं चुकाने के कारण अलीवर्दी खान ने पहले पटना के सूबेदार रामनारायण से आक्रमण करवाया। यह युद्ध रामपट्टी से चलकर गंगदुआर घाट होते हुए झंझारपुर के पास कंदर्पी घाट के पास हुआ था। बाद में नवाब की सेना ने भी आक्रमण किया। तब नरहण राज्य के द्रोणवार ब्राह्मण-वंशज राजा अजित नारायण ने महाराजा का साथ दिया था तथा लोमहर्षक युद्ध किया था। इन युद्धों में महाराज विजयी हुए पर आक्रमण फिर हुए।


title: दरभंगा राज

text: 13.राजा प्रताप सिंह (नरेन्द्र सिंह का दत्तक पुत्र) – 1778–1785 तक। इन्होंने अपनी राजधानी को भौआरा से झंझारपुर में स्थानान्तरित किया।


title: दरभंगा राज

text: 14.राजा माधव सिंह (प्रताप सिंह का विमाता-पुत्र) – 1785–1807 तक। इन्होंने अपनी राजधानी झंझारपुर से हटाकर दरभंगा में स्थापित की। लार्ड कार्नवालिस ने इनके शासनकाल में जमीन की दमामी बन्दोबस्ती करवायी थी।


title: दरभंगा राज

text: 15.महाराजा छत्र सिंह – 1807–1839 तक। इन्होंने 1814–15 के नेपाल युद्ध में अंग्रेजों की सहायता की थी। हेस्टिंग्स ने इन्हें 'महाराजा' की उपाधि दी थी।


title: दरभंगा राज

text: 17.महाराजा महेश्वर सिंह – 1850–1860 तक। इनकी मृत्यु के पश्चात् कुमार लक्ष्मीश्वर सिंह के अवयस्क होने के कारण दरभंगा राज को कोर्ट ऑफ वार्ड्स के तहत ले लिया गया। जब कुमार लक्ष्मीश्वर सिंह बालिग हुए तब अपने पैतृक सिंहासन पर आसीन हुए।


title: दरभंगा राज

text: 18.महाराजा लक्ष्मीश्वर सिंह – 1880–1898 तक। ये काफी उदार, लोक-हितैषी, विद्या एवं कलाओं के प्रेमी एवं प्रश्रय दाता थे। रामेश्वर सिंह इनके अनुज थे।


title: दरभंगा राज

text: 19.महाराजाधिराज रामेश्वर सिंह – 1898–1929 तक। इन्हें ब्रिटिश सरकार की ओर से 'महाराजाधिराज' का विरुद दिया गया तथा और भी अनेक उपाधियाँ मिलीं। अपने अग्रज की भाँति ये भी विद्वानों के संरक्षक, कलाओं के पोषक एवं निर्माण-प्रिय अति उदार नरेन्द्र थे। इन्होंने भारत के अनेक नगरों में अपने भवन बनवाये तथा अनेक मन्दिरों का निर्माण करवाया। वर्तमान मधुबनी जिले के राजनगर में इन्होंने विशाल एवं भव्य राजप्रासाद तथा अनेक मन्दिरों का निर्माण करवाया था। यहाँ का सबसे भव्य भवन (नौलखा) 1926 ई. में बनकर तैयार हुआ था, जिसके आर्चिटेक डाॅ. एम.ए.कोर्नी (Dr. M.A. Korni) थे। ये अपनी राजधानी दरभंगा से राजनगर लाना चाहते थे लेकिन कुछ कारणों से ऐसा न हो सका, जिसमें कमला नदी में भीषण बाढ़ से कटाई भी एक मुख्य कारण था। जून 1929 में इनकी मृत्यु हो गयी। ये भगवती के परम भक्त एवं तंत्र-विद्या के ज्ञाता थे।


title: दरभंगा राज

text: 20. महाराजाधिराज कामेश्वर सिंह - पिता के निधन के बाद ये गद्दी पर बैठे। इन्होंने अपने भाई राजा बहादुर विश्वेश्वर सिंह को अपने पूज्य पिता द्वारा निर्मित राजनगर का विशाल एवं दर्शनीय राजप्रासाद देकर उस अंचल का राज्य-भार सौंपा था। 1934 के भीषण भूकम्प में अपने निर्माण का एक दशक भी पूरा होते न होते राजनगर के वे अद्भुत नक्काशीदार वैभवशाली भवन क्षतिग्रस्त हो गये।


title: दरभंगा राज

text: कामेश्वर सिंह के समय में ही भारत स्वतंत्र हुआ और जमींदारी प्रथा समाप्त हुई। देशी रियासतों का अस्तित्व समाप्त हो गया। महाराजाधिराज कामेश्वर सिंह को संतान न होने से उनके भतीजे (राजा बहादुर विश्वेश्वर सिंह जी के ज्येष्ठ पुत्र) कुमार जीवेश्वर सिंह संपत्ति के अधिकारी हुए।


title: दरभंगा राज

text: दरभंगा नरेश कामेश्वर सिंह अपनी शान-शौकत के लिए पूरी दुनिया में विख्यात थे। अंग्रेज शासकों ने इन्हें 'महाराजाधिराज' की उपाधि दी थी। राज दरभंगा ने नए जमाने के रंग को भांप कर कई कंपनियों की शुरुआत की थी। नील के व्यवसाय के अलावा महाराजाधिराज ने चीनी मिल, कागज मिल आदि खोले। इससे बहुतों को रोजगार मिला और राज सिर्फ किसानों से खिराज की वसूली पर ही आधारित नहीं रहा। आय के नये स्रोत बने। इससे स्पष्ट होता है कि दरभंगा नरेश आधुनिक सोच के व्यक्ति थे।


title: दरभंगा राज

text: पत्रकारिता के क्षेत्र में दरभंगा महाराज ने महत्त्वपूर्ण काम किया। उन्होंने 'न्यूजपेपर एंड पब्लिकेशन प्राइवेट लिमिटेड' की स्थापना की और कई अखबार व पत्रिकाओं का प्रकाशन शुरू किया। अंग्रेजी में 'द इंडियन नेशन', हिंदी में 'आर्यावर्त (समाचारपत्र)' और मैथिली में 'मिथिला मिहिर' साप्ताहिक मैगजीन का प्रकाशन किया। एक जमाना था जब बिहार में आर्यावर्त सबसे लोकप्रिय अखबार था।


title: दरभंगा राज

text: दरभंगा महाराज संगीत और अन्य ललित कलाओं के बहुत बड़े संरक्षक थे। 18वीं सदी से ही दरभंगा हिंदुस्तानी शास्त्रीय संगीत का बड़ा केंद्र बन गया था। उस्ताद बिस्मिल्ला खान, गौहर जान, पंडित रामचतुर मल्लिक, पंडित रामेश्वर पाठक और पंडित सियाराम तिवारी दरभंगा राज से जुड़े विख्यात संगीतज्ञ थे। उस्ताद बिस्मिल्ला खान तो कई वर्षों तक दरबार में संगीतज्ञ रहें। कहते हैं कि उनका बचपन दरभंगा में ही बीता था। गौहर जान ने साल 1887 में पहली बार दरभंगा नरेश के सामने प्रस्तुति दी थी। फिर वह दरबार से जुड़ गईं। दरभंगा राज ने ग्वालियर के मुराद अली खान का बहुत सहयोग किया। वे अपने समय के मशहूर सरोदवादक थे। महाराजा लक्ष्मीश्वर सिंह स्वयं एक सितारवादक थे। ध्रुपद को लेकर दरभंगा राज में नये प्रयोग हुए। ध्रुपद के क्षेत्र में दरभंगा घराना का आज अलग स्थान है। महाराज कामेश्वर सिंह के छोटे भाई राजा विश्वेश्वर सिंह प्रसिद्ध फिल्म अभिनेता और गायक कुंदन लाल सहगल के मित्र थे। जब दोनों दरभंगा के बेला पैलेस में मिलते थे तो बातचीत, ग़ज़ल और ठुमरी का दौर चलता था। दरभंगा राज का अपना फनी ऑरकेस्ट्रा और पुलिस बैंड था।


title: दरभंगा राज

text: खेलों के क्षेत्र में दरभंगा राज का महत्त्वपूर्ण योगदान रहा। स्वतंत्रतापूर्व बिहार में लहेरिया सराय में दरभंगा महाराज ने पहला पोलो मैदान बनवाया था। राजा विश्वेश्वर सिंह ऑल इंडिया फुटबॉल फेडरेशन के संस्थापक सदस्य में थे। दरभंगा नरेशों ने कई खेलों को प्रोत्साहन दिया।


title: दरभंगा राज

text: शिक्षा के क्षेत्र में दरभंगा राज का योगदान अतुलनीय है। दरभंगा नरेशों ने बनारस हिंदू विश्वविद्यालय, कलकत्ता विश्वविद्यालय, इलाहाबाद विश्वविद्यालय, पटना विश्वविद्यालय, कामेश्वर सिंह संस्कृत विश्वविद्यालय, दरभंगा मेडिकल कॉलेज एवं हॉस्पिटल, ललितनारायण मिथिला विश्वविद्यालय, अलीगढ़ मुस्लिम विश्वविद्यालय और कई संस्थानों को काफी दान दिया। महाराजा रामेश्वर सिंह बहादुर पंडित मदनमोहन मालवीय के बहुत बड़े समर्थक थे और उन्होंने बनारस हिंदू विश्वविद्यालय को 5,000,000 रुपये कोष के लिए दिए थे। महाराजा रामेश्वर सिंह ने पटना स्थित दरभंगा हाउस (नवलखा पैलेस) पटना विश्वविद्यालय को दे दिया था। सन् 1920 में उन्होंने पटना मेडिकल कॉलेज हॉस्पिटल के लिए 500,000 रुपये देने वाले सबसे बड़े दानदाता थे। उन्होंने आनन्द बाग पैलेस और उससे लगे अन्य महल कामेश्वर सिंह संस्कृत विश्वविद्यालय को दे दिए। कलकत्ता विश्वविद्यालय के ग्रन्थालय के लिए भी उन्होंने काफी धन दिया। ललितनारायण मिथिला विश्वविद्यालय को राज दरभंगा से 70,935 किताबें मिलीं।


title: दरभंगा राज

text: इसके अलावा, दरभंगा नरेशों ने स्कूली शिक्षा के क्षेत्र में काफी योगदान किया। महाराजा लक्ष्मेश्वर सिंह बहादुर भारतीय राष्ट्रीय काँग्रेस के संस्थापक सदस्य थे। अंग्रेजों से मित्रतापूर्ण संबंध होने के बावजूद वे काँग्रेस की काफी आर्थिक मदद करते थे। डॉ. राजेन्द्र प्रसाद, अबुल कलाम आजाद, सुभाष चंद्र बोस और महात्मा गांधी से उनके घनिष्ठ संबंध थे। सन् 1892 में कांग्रेस इलाहाबाद में अधिवेशन करना चाहती थी, पर अंग्रेज शासकों ने किसी सार्वजनिक स्थल पर ऐसा करने की इजाजत नहीं दी। यह जानकारी मिलने पर दरभंगा महाराजा ने वहां एक महल ही खरीद लिया। उसी महल के ग्राउंड पर कांग्रेस का अधिवेशन हुआ। महाराजा ने वह किला कांग्रेस को ही दे दिया। महाराजा कामेश्वर सिंह गौतम ने भी राष्ट्रीय आन्दोलन में काफी योगदान दिया। महात्मा गांधी उन्हें अपने पुत्र के समान मानते थे।


title: दरभंगा राज

text: दरभंगा में कई महल हैं जो दरभंगा राज काल के दौरान बनाए गए थे। इनमें नरगोना पैलेस शामिल है, जिसका निर्माण 1934 के नेपाल-बिहार भूकम्प के बाद किया गया था और तब से इसे ललित नारायण मिथिला विश्वविद्यालय और लक्ष्मीविलास पैलेस को दान कर दिया गया है। जो 1934 ई. के भूकंप में गंभीर रूप से क्षतिग्रस्त हो गया था, बाद में इसका पुनर्निर्माण किया गया और कामेश्वर सिंह दरभंगा संस्कृत विश्वविद्यालय और दरभंगा किले को दान कर दिया गया।


title: दरभंगा राज

text: बिहार के मधुबनी जिले में राजनगर, राजनगर पैलेस कॉम्प्लेक्स सहित भारत के अन्य शहरों में भी दरभंगा राज के कई महल थे।


title: दरभंगा राज

text: लक्ष्मेश्वर सिंह 1885 ई. में भारतीय राष्ट्रीय कांग्रेस (आईएनसी) के संस्थापकों में से एक थे। राज दरभंगा ब्रिटिश राज के साथ अपनी निकटता बनाए रखने के बावजूद पार्टी के प्रमुख दानदाताओं में से एक थे। ब्रिटिश शासन के दौरान, INCy इलाहाबाद में अपना वार्षिक सम्मेलन आयोजित करना चाहता थें, लेकिन उन्हें इस उद्देश्य के लिए सरकार द्वारा किसी भी सार्वजनिक स्थान का उपयोग करने की अनुमति से इनकार कर दिया गया था। दरभंगा के महाराजा ने एक क्षेत्र खरीदा और काँग्रेस को वहाँ अपना वार्षिक सम्मेलन आयोजित करने की अनुमति दी। 1892ई. के काँग्रेस का वार्षिक सम्मेलन 28 दिसंबर को लोथर कैसल के मैदान में आयोजित किया गया था, जिसे तत्कालीन महाराजा ने खरीदा था। महाराजा द्वारा इस क्षेत्र को ब्रिटिश अधिकारियों द्वारा पार्टी को ठिकाने लगाने से रोकने के लिए ब्रिटिश अधिकारियों द्वारा किसी भी प्रयास को विफल करने के लिए पट्टे पर दिया गया था। उनके वार्षिक सम्मेलन 2018 में 57 साल बाद मिथिला स्टूडेंट यूनियन द्वारा दरभंगा किला गेट पर राष्ट्रीय ध्वज की मेजबानी की गई।


title: दरभंगा राज

text: राज दरभंगा शाही परिवार को मिथिला और मैथिली भाषा के अवतार के रूप में देखा जाता था। अवलंबी महाराजा मैथिल महासभा के वंशानुगत प्रमुख थे, जो एक लेखक संगठन थे, और उन्होंने भाषा और उसके साहित्य के पुनरुत्थान में एक प्रमुख भूमिका निभाई।


title: दरभंगा राज

text: दरभंगा के महाराजा संस्कृत परंपराओं के प्रति समर्पित थें और जाति और धर्म दोनों में रूढ़िवादी हिंदू प्रथाओं के समर्थक थें। शिव और काली राज परिवार के मुख्य देवता थे। यद्यपि वे गहरे धार्मिक थें, फिर भी वे अपने दृष्टिकोण में धर्मनिरपेक्ष थें। दरभंगा में महल क्षेत्र में मुस्लिम संतों की तीन कब्रें और एक छोटी मस्जिद हैं। दरभंगा में किले की दीवारों को एक क्षेत्र छोड़ने के लिए डिजाइन किया गया था ताकि मस्जिद को नुकसान न किया जाए। एक मुस्लिम संत की कब्र आनंदबाग पैलेस के बगल में स्थित है।


title: दरभंगा राज

text: वेद और वैदिक संस्कारों के अध्ययन जैसे पुराने हिंदू रीति-रिवाजों को फिर से शुरू करने के उनके प्रयास के हिस्से के रूप में, महाराजा ने वहाँ पढ़ाने के लिए दक्षिण भारत के कुछ प्रसिद्ध सामवेदियों को आमंत्रित करके सामवेदिक अध्ययन को फिर से प्रस्तुत किया।


title: दरभंगा राज

text: महाराजा रामेश्वर सिंह एक नव-रूढ़िवादी हिंदी संगठन श्री भारत धर्म महामंडल के महासचिव थें, जिन्होंने सभी जातियों और महिलाओं को हिंदू धर्मग्रंथ उपलब्ध कराने की मांग की। वह अगमनुशंदन समिति के मुख्य संरक्षक में से एक थें, जिसका संगठन अंग्रेजी और अन्य भाषाओं में तांत्रिक ग्रंथों को प्रकाशित करने के उद्देश्य से था।


title: दरभंगा राज

text: दरभंगा के राज परिवार ने भारत में शिक्षा के प्रसार में भूमिका निभाई। दरभंगा राज बनारस हिंदू विश्वविद्यालय, कलकत्ता विश्वविद्यालय, इलाहाबाद विश्वविद्यालय, पटना विश्वविद्यालय, कामेश्वर सिंह संस्कृत विश्वविद्यालय, दरभंगा मेडिकल कॉलेज और अस्पताल, ललित नारायण मिथिला विश्वविद्यालय, अलीगढ़ मुस्लिम विश्वविद्यालय और भारत में कई अन्य शैक्षणिक संस्थानों के प्रमुख दानदाता थे।


title: दरभंगा राज

text: महाराजा रामेश्वर सिंह बहादुर बनारस हिंदू विश्वविद्यालय शुरू करने के लिए पंडित मदन मोहन मालवीय के एक प्रमुख दानदाता और समर्थक थे; उन्होंने 5,000,000 रु. स्टार्ट-अप फंड दान किए और धन उगाहने वाले अभियान में सहायता की। महाराजा कामेश्वर सिंह बनारस हिंदू विश्वविद्यालय के प्रो-चांसलर भी थे।


title: दरभंगा राज

text: महाराजा रामेश्वर सिंह ने पटना विश्वविद्यालय में दरभंगा हाउस (नवलखा पैलेस) दान किया। महाराजा ने पटना विश्वविद्यालय में एक विषय के रूप में मैथिली की शुरुआत करने में एक महत्वपूर्ण भूमिका निभाई, और 1920 में, उन्होंने पटना मेडिकल कॉलेज अस्पताल को स्थापित करने के लिए 500,000.00 रुपये का दान दिया, जो कि सबसे बड़ा योगदानकर्ता था।


title: दरभंगा राज

text: महाराजा कामेश्वर सिंह ने 30 मार्च 1960 को अपने पुश्तैनी घर, आनंद बाग पैलेस को दान कर दिया, साथ ही कामेश्वर सिंह संस्कृत विश्वविद्यालय की स्थापना के लिए एक समृद्ध पुस्तकालय और महल के चारों ओर की भूमि भी प्रदान की। नरगोना पैलेस और राज प्रमुख कार्यालय 1972 में बिहार सरकार को दान कर दिए गए थें। इमारतें अब ललित नारायण मिथिला विश्वविद्यालय का हिस्सा हैं। दरभंगा राज ने अपनी लाइब्रेरी के लिए ललित नारायण मिथिला विश्वविद्यालय को 70,935 पुस्तकें दान कीं।


title: दरभंगा राज

text: दरभंगा में राज स्कूल की स्थापना महाराजा लक्ष्मेश्वर सिंह बहादुर ने की थी। यह स्कूल शिक्षा के अंग्रेजी माध्यम प्रदान करने और मिथिला में आधुनिक शिक्षण विधियों को प्रस्तुत करने के लिए स्थापित किया गया था। पूरे दरभंगा राज में कई अन्य विद्यालय भी खोले गए।


title: दरभंगा राज

text: दरभंगा राज कलकत्ता विश्वविद्यालय का एक प्रमुख दानदाता थें, और कलकत्ता विश्वविद्यालय के केंद्रीय पुस्तकालय भवन को दरभंगा भवन कहा जाता है।


title: दरभंगा राज

text: १९५१ में, भारत के पहले राष्ट्रपति डॉ. राजेन्द्र प्रसाद की पहल पर, काबरघाट में स्थित मिथिला स्नातकोत्तर शोध संस्थान (मिथिला पोस्ट-ग्रेजुएट रिसर्च इंस्टीट्यूट) की स्थापना की गई। महाराजा कामेश्वर सिंह ने इस संस्था को दरभंगा में बागमती नदी के किनारे स्थित 60 एकड़ (240,000 वर्ग मीटर) भूमि और आम और लीची के पेड़ों के साथ एक इमारत दान में दी।


title: दरभंगा राज

text: दरभंगा के महाराजा महिलाओं के लिए शिक्षा को बढ़ावा देने के लिए 1839 में एमएसटी गंगाबाई द्वारा स्थापित एक विद्यालय, महाकाली पाठशाला के मुख्य संरक्षक, ट्रस्टी और फाइनेंसर थे। इसी तरह बरेली महाविद्यालय, बरेली जैसे कई महाविद्यालयों को दरभंगा के महाराजाओं से पर्याप्त दान मिला।


title: दरभंगा राज

text: मोहनपुर में महारानी रामेश्वरी भारतीय चिक्तिसा विज्ञान संस्थान का नाम महाराजा रामेश्वर सिंह की पत्नी के नाम पर रखा गया है।


title: दरभंगा राज

text: 18 वीं शताब्दी के अंत से दरभंगा भारतीय शास्त्रीय संगीत के प्रमुख केंद्रों में से एक बन गया। दरभंगा राज के राजा संगीत, कला और संस्कृति के महान संरक्षक थें। दरभंगा राज से कई प्रसिद्ध संगीतकार जुड़े थे। उनमें प्रमुख थें उस्ताद बिस्मिल्लाह खान, गौहर जान, पंडित राम चतुर मल्लिक, पंडित रामेश्वर पाठक और पंडित सिया राम तिवारी। दरभंगा राज ध्रुपद के मुख्य संरक्षक थे, जो भारतीय शास्त्रीय संगीत में एक मुखर शैली थी। ध्रुपद का एक प्रमुख विद्यालय आज दरभंगा घराना के नाम से जाना जाता है। आज भारत में ध्रुपद के तीन प्रमुख घराने हैं: डागर घराना, बेतिया राज (बेतिया घराना) के मिश्र और दरभंगा (दरभंगा घराना) के मिश्र।


title: दरभंगा राज

text: उस्ताद बिस्मिल्लाह खान कई सालों तक दरभंगा राज के दरबारी संगीतकार रहे। उन्होंने अपना बचपन दरभंगा में बिताया था।


title: दरभंगा राज

text: 1887 में दरभंगा के महाराजा के समक्ष गौहर जान ने अपना पहला प्रदर्शन किया और उन्हें दरबारी संगीतकार के रूप में नियुक्त किया गया। 20 वीं सदी के शुरुआती दौर के प्रमुख सितार वादकों में से एक पंडित रामेश्वर पाठक दरभंगा राज में दरबारी संगीतकार थें।


title: दरभंगा राज

text: दरभंगा राज ने ग्वालियर के नन्हे खान के भाई मुराद अली खान का समर्थन किया। मुराद अली खान अपने समय के सबसे महान सरोद वादकों में से एक थें। मुराद अली खान को अपने सरोद पर धातु के तार और धातु के तख्ती प्लेटों का उपयोग करने वाले पहले व्यक्ति होने का श्रेय दिया जाता है, जो आज मानक बन गया है।


title: दरभंगा राज

text: कुंदन लाल सहगल महाराजा कामेश्वर सिंह के छोटे भाई राजा बिशेश्वर सिंह के मित्र थे। जब भी दोनों दरभंगा के बेला पैलेस में मिले, गजल और ठुमरी की बातचीत और गायन के लंबे सत्र देखे गए। कुंदन लाल सहगल ने राजा बहादुर की शादी में भाग लिया, और शादी में अपना हारमोनियम निकाला और "बाबुल मोरा नैहर छुरी में जाए" गाया।


title: दरभंगा राज

text: दरभंगा राज का अपना सिम्फनी ऑर्केस्ट्रा और पुलिस बैंड था। मनोकामना मंदिर के सामने एक गोलाकार संरचना थी, जिसे बैंड स्टैंड के नाम से जाना जाता था। बैंड शाम को वहाँ संगीत बजाता था। आज बैंडस्टैंड का फर्श अभी भी एकमात्र हिस्सा है।


title: दरभंगा राज

text: दरभंगा राज ने विभिन्न खेल गतिविधियों को सक्रिय रूप से बढ़ावा दिया। लहेरियासराय में पोलो ग्राउंड बिहार में स्वतंत्रता-पूर्व समय में पोलो का एक प्रमुख केंद्र था। कलकत्ता में एक प्रमुख पोलो टूर्नामेंट के विजेता को दरभंगा कप से सम्मानित किया जाता है।


title: दरभंगा राज

text: राजा बिशेश्वर सिंह अखिल भारतीय फुटबॉल महासंघ के संस्थापक सदस्यों में से एक थे, जो भारत में फुटबॉल के लिए प्रमुख शासी निकाय थे। राजा बहादुर, हरिहरपुर एस्टेट के राय बहादुर ज्योति सिंह के साथ, 1935 में इसकी स्थापना के बाद महासंघ के मानद सचिव थें।


title: दरभंगा राज

text: माउंट एवरेस्ट पर पहली उड़ान 1933 में हुई थी। इस अभियान का आयोजन सैन्य अधिकारियों द्वारा किया गया था, सार्वजनिक कंपनियों द्वारा समर्थित, और दरभंगा के महाराजा कामेश्वर सिंह बहादुर द्वारा बनैली राज के राजा बहादुर किर्त्यानंद सिन्हा के साथ मेजबानी की गई थी।


title: मोगरा

text: मोगरा (वानस्पतिक नाम : Jasminum sambac) एक फूल देने वाला पौधा है। जो दक्षिण एशिया तथा दक्षिण-पूर्व एशिया का देशज है। यह फिलिपिंस का राष्ट्रीय पुष्प है। इसे संस्कृत में 'मालती' तथा 'मल्लिका' कहते हैं।


title: मोगरा

text: मोगरा एक भारतीय पुष्प है। मोगरे का लैटिन नाम जेसमिनम सेमलेक है। मोगरे का फूल बहुत सुगन्धित होता है। मोगरा के फूल से सुगन्धित फूलों की माला और गजरे तैयार किये व पहने जाते हैं।


title: गंगाधर नेहरू

text: गंगाधर नेहरू (1827 – 4 फरवरी 1861) वह 1857 के भारतीय स्वतन्त्रता संग्राम के दौरान दिल्ली के कोतवाल (मुख्य पुलिस अधिकारी) थे। वे स्वतंत्रता सेनानी एवं कांग्रेस नेता मोतीलाल नेहरू के पिता और स्वतंत्रता सेनानी एवं भारत के प्रथम प्रधानमन्त्री जवाहरलाल नेहरू के दादा थे।


title: गंगाधर नेहरू

text: 1827 ई. में जन्मे गंगाधर नेहरू 1857 ई. से कुछ समय पहले दिल्ली के कोतवाल नियुक्त हुए थे। वे दिल्ली के अन्तिम कोतवाल थे। 1857 के विद्रोह के बाद जब अंग्रेज पुलिस ने दिल्ली शहर को कब्जे में करके कत्लेआम आरम्भ किया तो वे अपनी पत्नी जियोरानी देवी और चार सम्तानों के साथ आगरा चले गये। इसके चार वर्षों बाद आगरा में ही 4 फरवरी 1861 ई. में उनकी मृत्यु हुई।


title: गंगाधर नेहरू

text: उनके तीन पुत्र थे। सबसे बड़े बंशीधर नेहरू भारत में विक्टोरिया का शासन स्थापित होने के बाद तत्कालीन न्याय विभाग में काम करने लगे एवं निरन्तर भारत के विभिन्न स्थानों पर नियुक्त हुए। इसी कारण वे परिवार से थोड़ा दूर रहे। उनसे छोटे नन्दलाल नेहरू थे जो लगभग दस वर्ष तक राजस्थान की एक रियासत खेतड़ी के दीवान रहे, बाद में उन्होंने आगरा लौटकर कानून की शिक्षा प्राप्त की और फिर वहीं वकालत करने लगे। उनकी गणना आगरा के सफल वकीलों में की जाती थी। बाद में इलाहाबाद उच्च न्यायालय बन जाने के कारण उन्हें मुकदमों के सिलसिले में अपना अधिकांश समय वहीं बिताना पड़ता था इसलिए वे अपने परिवार को लेकर स्थायी रूप से इलाहाबाद आ गये और वहीं रहने लगे। वे इलाहाबाद व कानपुर दोनों जगह वकालत करते थे।


title: गंगाधर नेहरू

text: नन्दलाल नेहरू की गणना कानपुर के अच्छे वकीलों में की जाती थी इसलिए मोतीलाल नेहरू ने अपनी वकालत उनके सहायक के रूप में कानपुर में ही आरम्भ की। मोतीलाल बाद में प्रसिद्ध वकील बने। उनके पुत्र और गंगाधर के पौत्र जवाहर लाल भारत के प्रथम प्रधानमन्त्री बने।


title: वाराणसी का इतिहास

text: वाराणसी का मूल नगर काशी था। पौराणिक कथाओं के अनुसार, काशी नगर की स्थापना हिन्दू भगवान शिव ने लगभग ५००० वर्ष पूर्व की थी, जिस कारण ये आज एक महत्त्वपूर्ण तीर्थ स्थल है। ये हिन्दुओं की पवित्र सप्तपुरियों में से एक है। स्कंद पुराण, रामायण एवं महाभारत सहित प्राचीनतम ऋग्वेद सहित कई हिन्दू ग्रन्थों में नगर का उल्लेख आता है। सामान्यतः वाराणसी शहर को कम से कम ३००० वर्ष प्राचीन तो माना ही जाता है। नगर मलमल और रेशमी कपड़ों, इत्रों, हाथी दाँत और शिल्प कला के लिये व्यापारिक एवं औद्योगिक केन्द्र रहा है। गौतम बुद्ध (जन्म ५६७ ई.पू.) के काल में, वाराणसी काशी राज्य की राजधानी हुआ करता था। प्रसिद्ध चीनी यात्री ह्वेन त्सांग ने नगर को धार्मिक, शैक्षणिक एवं कलात्मक गतिविधियों का केन्द्र बताया है और इसका विस्तार गंगा नदी के किनारे ५ कि॰मी॰ तक लिखा है।


title: वाराणसी का इतिहास

text: काशी में प्राचीन काल से समय समय पर अनेक महान विभूतियों का प्रादुर्भाव या वास होता रहा हैं। इनमें से कुछ इस प्रकार हैं:


title: वाराणसी का इतिहास

text: गंगा तट पर बसी काशी बड़ी पुरानी नगरी है। इतने प्राचीन नगर संसार में बहुत नहीं हैं। हजारों वर्ष पूर्व कुछ नाटे कद के साँवले लोगों ने इस नगर की नींव डाली थी। तभी यहाँ कपड़े और चाँदी का व्यापार शुरू हुआ। कुछ समय उपरांत पश्चिम से आये ऊँचे कद के गोरे लोगों ने उनकी नगरी छीन ली। ये बड़े लड़ाकू थे, उनके घर-द्वार न थे, न ही अचल संपत्ति थी। वे अपने को आर्य यानि श्रेष्ठ व महान कहते थे। आर्यों की अपनी जातियाँ थीं, अपने कुल घराने थे। उनका एक राजघराना तब काशी में भी आ जमा। काशी के पास ही अयोध्या में भी तभी उनका राजकुल बसा। उसे राजा इक्ष्वाकु का कुल कहते थे, यानि सूर्यवंश। काशी में चन्द्र वंश की स्थापना हुई। सैकड़ों वर्ष काशी नगर पर भरत राजकुल के चन्द्रवंशी राजा राज करते रहे। काशी तब आर्यों के पूर्वी नगरों में से थी, पूर्व में उनके राज की सीमा। उससे परे पूर्व का देश अपवित्र माना जाता था।


title: वाराणसी का इतिहास

text: महाभारत पूर्व मगध में राजा जरासन्ध ने राज्य किया और काशी भी उसी साम्राज्य में समा गई। आर्यों के यहां कन्या के विवाह स्वयंवर के द्वारा होते थे। एक स्वयंवर में पाण्डवों और कौरवों के पितामह भीष्म ने काशी नरेश की तीन पुत्रियों अंबा, अंबिका और अंबालिका का अपहरण किया था। इस अपहरण के परिणामस्वरूप काशी और हस्तिनापुर की शत्रुता हो गई। महाभारत युद्ध में जरासन्ध और उसका पुत्र सहदेव दोनों काम आये। कालांतर में गंगा की बाढ़ ने पाण्डवों की राजधानी हस्तिनापुर को डुबा दिया, तब पाण्डव वर्तमान इलाहाबाद जिले में यमुना किनारे कौशाम्बी में नई राजधानी बनाकर बस गए। उनका राज्य वत्स कहलाया और काशी पर मगध की जगह अब वत्स का अधिकार हुआ।


title: वाराणसी का इतिहास

text: इसके बाद ब्रह्मदत्त नाम के राजकुल का काशी पर अधिकार हुआ। उस कुल में बड़े पंडित शासक हुए और में ज्ञान और पंडिताई ब्राह्मणों से क्षत्रियों के पास पहुंच गई थी। इनके समकालीन पंजाब में कैकेय राजकुल में राजा अश्वपति था। तभी गंगा-यमुना के दोआब में राज करने वाले पांचालों में राजा प्रवहण जैबलि ने भी अपने ज्ञान का डंका बजाया था। इसी काल में जनकपुर, मिथिला में विदेहों के शासक जनक हुए, जिनके दरबार में याज्ञवल्क्य जैसे ज्ञानी महर्षि और गार्गी जैसी पंडिता नारियां शास्त्रार्थ करती थीं। इनके समकालीन काशी राज्य का राजा अजातशत्रु हुआ। ये आत्मा और परमात्मा के ज्ञान में अनुपम था। ब्रह्म और जीवन के सम्बन्ध पर, जन्म और मृत्यु पर, लोक-परलोक पर तब देश में विचार हो रहे थे। इन विचारों को उपनिषद् कहते हैं। इसी से यह काल भी उपनिषद-काल कहलाता है।